847 orang awam terbunuh di Ukraine sejak konflik bermula

ZURICH, 17 Syaaban 1443H, Ahad – Sekurang-kurangnya 847 orang awam terbunuh dan 1,399 cedera di Ukraine setakat 18 Mac.

Pejabat Pesuruhjaya Tinggi PBB bagi Hak Asasi Manusia (OHCHR) berkata, kebanyakan mangsa yang terkorban adalah akibat tembakan daripada artileri berat dan pelbagai pelancaran sistem roket.

Turut termasuk serangan peluru berpandu dan udara, kata OHCHR.

Bagaimanapun, katanya, jumlah korban sebenar dirasakan jauh lebih tinggi.

Ini kerana, katanya, OHCHR yang mempunyai pasukan pemantau besar di negara itu masih belum dapat mengesahkan laporan mangsa dari beberapa bandar yang terjejas teruk.

Sebelum ini, Russia menafikan menyasarkan orang awam sejak permulaan pencerobohan 24 Februari ke atas Ukraine, yang digelar sebagai operasi ketenteraan khas untuk melucutkan senjata dan menyahnazikan jirannya di selatan – sebuah negara demokrasi dengan 44 juta penduduk. – Agensi


PRN Johor: Tiada ‘Nujum Pak Belalang’ ramal parti mana boleh menang mudah

BANGI, 29 Jamadilakhir 1443H, Selasa – Sukar untuk meramalkan parti mana yang dipilih sebagai pemerintah negeri pada Pilihan Raya Negeri (PRN) Johor yang bakal menyaksikan pertembungan beberapa gabungan politik besar seperti Barisan Nasional (BN), Perikatan Nasional (PN) dan Pakatan Harapan (PH).

Apatah lagi, situasi politik ketika pelaksanaan PRN Johor dilihat sebagai sejarah baharu dan tidak sama seperti PRN lain sebelum ini.

Atas sebab itu, Ahli Parlimen Pasir Gudang, Hassan Abdul Karim menyifatkan PRN di negeri berkenaan tidak boleh dibandingkan dengan pilihan raya di Sabah, Sarawak dan Melaka.

“Tidak ada yang boleh jadi ‘Nujum Pak Belalang’ meramal parti mana boleh menang mudah dengan memperoleh sekian-sekian banyak kerusi.

“Kehadiran lebih 2.57 juta pengundi baharu khususnya pengundi muda 18 tahun ke atas ibarat ‘game changer’,” katanya dalam kenyataan hari ini.

Hassan berkata, segala ‘score-sheet‘ Pilihan Raya Umum (PRU) ke-12 (PRU12), PRU13 dan PRU14 sudah tidak relevan lagi.

“Sebagai panduan umum boleh tetapi tidak lagi terpakai apabila beribu-ribu pengundi muda membanjiri setiap kawasan Dewan Undangan Negeri (DUN) di seluruh Johor,” katanya.

Pada masa sama, beliau melihat parti-parti pembangkang lain masih mempunyai masa untuk berunding, sekali gus membentuk persefahaman politik bagi mengelak pertembungan tiga atau lebih penjuru dalam PRN Johor.

“Rundingan untuk kerjasama masih belum terlambat kerana Suruhanjaya Pilihan Raya (SPR) hanya akan bermesyuarat pada 9 Februari nanti.

“Hari penamaan calon lambat lagi. Masih ada masa untuk berbincang untuk elak pertembungan tiga, empat, lima atau enam penjuru. Bertembung sesama pembangkang akan menguntungkan UMNO dan BN sahaja.

“Jadi parti-parti politik pembangkang di luar PH seperti Parti Pejuang Tanah Air (Pejuang); Parti Ikatan Demokratik Malaysia (Muda); Parti Warisan Sabah (Warisan); Parti Sosialis Malaysia (PSM) dan Parti Bumiputera Perkasa Malaysia (Putra) perlu adakan rundingan,” katanya.

Selain itu, Hassan turut mempersoalkan kewujudan penubuhan parti terbaru ditubuhkan iaitu Parti Bangsa Malaysia (PBM).

“Apa status anda sebenarnya. Menyokong kerajaan atau ‘mesra kerajaan’ atau bebas atau pembangkang,” soalnya.


Rentas negeri: Pasangan ‘instafamous’ beri maklumat palsu

KUALA LUMPUR, 8 Syaaban 1442H, Isnin – Polis membuka kertas siasatan terhadap sepasang suami isteri instafamous kerana dipercayai memberi maklumat palsu bagi mendapatkan kebenaran rentas negeri untuk berbulan madu.

Ketua Polis Daerah Wangsa Maju, Supt Ashari Abu Samah dalam kenyataan hari ini berkata, pihaknya telah menjalankan siasatan menyeluruh setelah wujud keraguan berdasarkan keterangan yang diberikan oleh pasangan itu ketika dipanggil memberi keterangan Sabtu lepas.

“Siasatan awal mendapati pasangan itu memberikan keterangan palsu berkaitan alasan memohon kebenaran rentas negeri berikutan mereka didapati membuat persiapan dan tempahan hotel awal secara dalam talian pada Disember 2020 untuk menyambut ulang tahun perkahwinan pada 17 Mac tahun ini,” katanya.

Beliau berkata, kertas siasatan dibuka terhadap kedua-dua individu tersebut di bawah Seksyen 22(d) Akta Pencegahan Dan Pengawalan Penyakit Berjangkit 1988 ( Akta 342 ) dan jika sabit kesalahan, pasangan itu boleh dikompaun sehingga RM10,000.

Ashari juga mengingatkan orang ramai supaya tidak sesekali menyalahgunakan kebenaran rentas negeri yang diberikan untuk urusan perniagaan, kerja atau pun kecemasan dengan menjalankan program atau aktiviti peribadi lain serta bercanggah dengan alasan diberikan ketika memohon pergerakan rentas negeri.

Sebelum ini, tular di media sosial pasangan berusia 20-an berkenaan dikatakan menggunakan alasan urusan perniagaan untuk merentas negeri tetapi sebaliknya pergi berbulan madu di sebuah pusat peranginan di Johor Bahru serta memuat naik gambar mereka di media sosial Jumaat lepas. – Bernama


MCA dakwa isu arak ‘Timah’ sandiwara politik

BANGI, 23 Rabiulawal 1443H, Sabtu – Perdebatan mengenai penggunaan nama ‘Timah’ oleh jenama wiski tempatan, yang akhirnya menyebabkan penukaran nama dan gambar pada produk itu bakal membuka ruang kepada muslihat politik yang mengarah kepada pemikiran tidak rasional, kata Setiausaha Agung MCA, Datuk Chong Sin Woon.

Memetik laporan MCA Lantian semalam, beliau mendakwa, kontroversi penggunaan nama itu oleh produk wiski dimulakan oleh Parti Amanah Negara (PAN), yang kemudiaannya disahut oleh parti lain, ahli politik serta pertubuhan bukan kerajaan (NGO).

Menurutnya, hujah mengenai kontroversi ini semakin tidak masuk akal di antaranya kenyataan Ahli Parlimen PKR, Rusnah Alua baru-baru ini yang menyamakan penggunaan nama ‘Timah’ dengan meminum wanita Melayu.

Kenyataan sedemikian katanya, sudah mencapai tahap yang tidak dapat difahami.

Dakwanya lagi, kontroversi berkaitan ‘Timah’ dari mula lagi adalah permainan parti dan ahli politik untuk meraih sokongan yang akhirnya bertukar menjadi sandiwara politik yang tiada berkesudahan serta telah mengorbankan kebebasan rakyat Malaysia.

“Andainya Timah akhirnya menukar nama dan gambarnya, ia akan menjadi detik tewasnya logik dan pemikiran rasional kepada sandiwara dan muslihat politik, Malaysia akan menjadi bahan jenaka di seluruh dunia,” kata beliau.

Sebelum ini, syarikat pengeluar arak tempatan berjenama ‘Timah’ memohon tempoh selama seminggu bagi menukar nama dan imej pada label produk keluaran mereka.

Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi berkata, keputusan itu dicapai hasil perbincangan kerajaan dengan wakil syarikat pengeluar arak terbabit – Winepark Corporation (M) Sdn Bhd.

“Melalui perbincangan yang diadakan, syarikat ini memohon tempoh seminggu untuk berbincang dengan pemegang saham dan lembaga pengarah bagi menukar nama dan imej pada label produk arak keluaran mereka,” katanya.


Tangguh ECRL: Kerajaan tanggung rugi RM1.25 juta sehari

PUTRAJAYA, 15 Syaaban 1442H, Isnin – Kerajaan menanggung kerugian kira-kira RM1.25 juta sehari ekoran keputusan kerajaan negeri Selangor menangguhkan persetujuan penjajaran semula projek Laluan Rel Pantai Timur (ECRL), kata Pengerusi Malaysia Rail Link Sdn Bhd (MRL), Tan Sri Mohd Zuki Ali.

Beliau berkata, projek kereta api mega kerjasama Malaysia dan China itu tertangguh kira-kira setahun dan mungkin berlanjutan sekiranya kerajaan negeri Selangor mengekalkan pendirian tersebut.

“Saya harap kerajaan negeri Selangor memberi keputusan tentang jajaran mana yang diputuskan.

“Bagi saya, tidak ada alasan untuk kerajaan negeri Selangor menangguhkan keputusan mereka kerana kita (MRL) sudah memberi semua penjelasan berkaitan projek,” katanya kepada pemberita selepas melancarkan buku karyanya bertajuk ‘365 Hari: Aspirasi dan Cabaran Mohd Zuki Ali’, di sini hari ini.

Memperincikan tentang ECRL itu, Mohd Zuki berkata, projek yang dijangka siap sepenuhnya pada Disember 2026 terbahagi kepada tiga seksyen iaitu Seksyen A (Kota Bharu-Dungun), Seksyen B (Dungun-Mentakab), dan Seksyen C (Mentakab-Pelabuhan Klang).

“Seksyen A sudah selesai manakala Seksyen B sudah selesai dari segi perancangan dan urusan untuk meneruskan projek,” katanya.

Kerajaan negeri Selangor dilapor mempertahankan pendirian untuk tidak bersetuju dengan cadangan penjajaran semula ECRL melibatkan Seksyen C walaupun MRL telah memberikan penyelesaian dan mitigasi yang melibatkan perlindungan alam sekitar, meminimumkan kesan sosial dan meningkatkan kesalinghubungan kereta api.

Selain menanggung kerugian besar, Mohd Zuki menzahirkan kebimbangan sekiranya projek rangkaian kereta api itu terus tertangguh, berkemungkinan menjejaskan imej negara di mata China.

Susulan pendirian kerajaan negeri Selangor itu, beliau berkata memorandum berkaitan ECRL akan diserahkan Menteri Pengangkutan Datuk Seri Dr Wee Ka Siong kepada jemaah menteri dalam masa terdekat bagi mencari penyelesaian terhadap penangguhan projek berkenaan.

Mengenai buku karya beliau, Mohd Zuki yang juga Ketua Setiausaha Negara (KSN) berkata buku itu berkisar tentang cabaran yang dihadapinya sebagai KSN ke-15, bermula dengan pergolakan politik dan disusuli pandemik COVID-19 yang menjejaskan ekonomi negara.

“Cabaran yang paling membimbangkan saya ialah cabaran dari sudut memulihkan semula ekonomi selain masalah kehilangan pekerjaan dalam kalangan rakyat,” katanya.

Mohd Zuki berkata, buku autobiografi khas berkaitan pengalaman beliau serta kupasan pandangan terhadap sektor perkhidmatan awam yang kini di peringkat akhir penulisan, dijangka siap selewat-lewatnya hujung tahun ini. – Bernama


Respons PEMBELA terhadap kenyataan Ketua Polis Daerah Petaling Jaya

PERTAMANYA PEMBELA mengucapkan ribuan terima kasih kepada semua rakyat Malaysia yang telah menyumbang kepada tabung kilat yang diwujudkan bagi membantu lima orang rider yang telah direman oleh pihak polis dan mereka disiasat di bawah Seksyen 147 Kanun Keseksaan.

2. Reman ini adalah berhubung dengan kes seorang warganegara yang telah menghina nama Allah di dalam pesanan makanan yang dibuat dan kemudiannya ditegur oleh seorang rider.

3. Perkara ini kemudian telah dilaporkan kepada pihak polis dan lima orang rider yang hadir ke IPD Petaling Jaya telah terus direman oleh pihak polis bagi menjalankan siasatan.

4. Kelima-lima rider ini kemudiannya telah dihadapkan ke mahkamah untuk mendapat perintah reman di mana pihak polis memohon reman selama empat hari tetapi pihak peguam telah berjaya mengurangkan masa reman dari empat hari kepada dua hari. Semasa sebelum prosiding reman salah seorang dari yang direman memaklumkan kepada peguam bahawa jika dituduh mereka tidak mempunyai kemampuan untuk menyediakan wang jaminan.

5. PEMBELA telah dihubungi oleh pihak Persatuan Penghantar P-Hailing Malaysia (PENGHANTAR) untuk membantu ahlinya. Oleh kerana itu, kami berasa terpanggil untuk membantu melepaskan rider ini yang mana dijangka memerlukan wang jaminan sekitar RM3,000-RM4,000 seorang jika dituduh di mahkamah kelak. Ini merupakan anggaran berdasarkan prosedur biasa, menurut peguam.

6. Atas persetujuan bersama, PEMBELA telah mengambil initiatif untuk menyalurkan kutipan tersebut bagi membiaya:-
a. Wang ikat jamin (jika dituduh di mahkamah kelak dan memerlukan bayaran wang ikat jamin).
b. Kos kerugian hilang pendapatan oleh rider.
c. Bantuan kepada persatuan rider.
d. Kebajikan keluarga rider yang terlibat.

7. Pihak kami akan bekerjasama dengan pihak Persatuan Penghantar P-Hailing Malaysia (PENGHANTAR) untuk tujuan seperti yang disebutkan di atas.

8. Peguam-peguam yang dilantik oleh PEMBELA semalam iaitu Datuk Haji Zainul Rijal bin Abu Bakar dan En Mohd Tajuddin Abdul Razak telah menyatakan dengan jelas kepada PEMBELA bahawa mereka menjalankan khidmat ini secara pro bono dan tidak akan mengambil sebarang yuran perkhidmatan ataupun perbelanjaan dari mana-mana pihak.

9. PEMBELA dimaklumkan rider tersebut dijangka dilepaskan dari tahanan reman hari ini dan pihak kami telah berhubung dengan wakil rider bagi menguruskan bantuan tersebut hasil dari kutipan yang dibuat.

10. PEMBELA akan memberi kerjasama penuh kepada pihak PDRM sekiranya ingin menyiasat perkara ini memandangkan PEMBELA tidak mempunyai apa-apa perkara yang ingin disembunyikan.

11. Pihak PEMBELA akan bersikap telus dengan semua pihak termasuk pihak polis yang telah mengeluarkan kenyataan akhbar untuk menjalankan siasatan. PEMBELA juga akan memaklumkan kepada rakyat akan perkembangan bantuan ini dari masa ke masa bagi menjamin ketelusan dan integriti kami.

Sekian.

Haji Aminuddin Yahaya
Pengerusi Pertubuhan-Pertubuhan Pembela Islam (PEMBELA)


Keracunan makanan: Sampel puding buih dihantar ke makmal untuk siasatan

KUALA TERENGGANU, 8 Ramadan 1443H, Ahad – Jabatan Kesihatan Negeri Terengganu akan menjalankan ujian makmal terhadap sampel puding buih yang dimakan oleh dua kanak-kanak (lelaki dan perempuan) sehingga menyebabkan mereka mengalami keracunan makanan, Rabu lepas.

Pengarah Kesihatan Negeri, Datuk Dr Kasemani Embong berkata, sampel tersebut akan dihantar ke Makmal Keselamatan dan Kualiti Makanan Bukit Tunggal dan keputusannya akan diperoleh dalam tempoh tujuh hari.

“Sekiranya terbukti puding buih penyebab keracunan makanan itu, peniaga boleh diambil tindakan mengikut peraturan 39 di bawah Peraturan-Peraturan Makanan 1985,” katanya.

Semalam, media melaporkan dua beradik dari Kampung Seberang Tuan Chik, telah mengalami cirit-birit dan muntah pada 4 pagi dipercayai selepas memakan puding buih yang dibeli oleh ibu mereka di sebuah gerai di Bukit Tumbuh, 6 petang, Rabu lepas.

Kanak-kanak berusia sembilan dan tujuh tahun itu dimasukkan ke Hospital Sultanah Nur Zahirah (HSNZ) pada Khamis dan masih menerima rawatan sehingga kini, namun kedua-duanya berada dalam keadaan stabil dan seorang daripada mereka akan dibenarkan pulang hari ini.

Dalam pada itu, Dr Kasemani menasihatkan orang ramai agar lebih berhati-hati semasa membeli juadah sepanjang Ramadan bagi mengelak perkara seumpama itu berulang.

“Amalkan kaedah lihat, hidu dan rasa pada makanan sebelum ia dimakan terutama juadah yang menggunakan telur kerana telur yang tidak dimasak sempurna mempunyai risiko menyebabkan keracunan makanan kerana boleh mengandungi bakteria salmonella,” katanya. – Bernama


Varian B1617 India dalam perhatian global: WHO

GENEVA, 29 Ramadan 1442H, Selasa – Pertubuhan Kesihatan Sedunia (WHO) mengklasifikasikan varian baharu yang dikesan di India  sebagai perhatian global, dengan beberapa kajian awal menunjukkan ia lebih mudah merebak.

Varian B1617 adalah yang keempat diletakkan sebagai perhatian global dan memerlukan pengesanan serta analisis lebih tinggi selepas varian lain dikesan pertama kali di Britain, Afrika Selatan dan Brazil.

“Kita klasifikasikan ini sebagai varian yang perlukan perhatian di peringkat global.

“Ada maklumat menunjukkan kemampuannya merebak dengan cepat,” kata ketua teknikal WHO bagi COVID-19, Maria Van Kerkhove.

Kes jangkitan dan kematian di India hampir mencecah paras harian tertinggi pada Isnin, sekali gus mendorong permintaan supaya Perdana Menteri Narendra Modi menguatkuasakan perintah berkurung ke atas negara kedua paling ramai penduduk.

WHO berkata, varian B1617 dikenal pasti kali pertama di India pada bulan Disember, walaupun versi sebelumnya dikesan pada Oktober 2020.

Varian ini telah merebak ke negara-negara lain, dan banyak yang telah mengambil langkah menyekat pergerakan dari India.

“Walaupun terdapat peningkatan penularan yang ditunjukkan oleh beberapa kajian awal, kami memerlukan lebih banyak maklumat mengenai varian virus ini dan garis keturuman serta sub-garis keturunannya,” kata Van Kerkhove.-  Agensi


PRU15: KKM kemuka dua syor bolehkan pesakit COVID-19 mengundi

PUTRAJAYA, 3 Rabiulakhir 1444H, Sabtu – Kementerian Kesihatan (KKM) telah mengemukakan dua syor untuk dipertimbangkan Suruhanjaya Pilihan Raya (SPR), bagi membolehkan individu positif COVID-19 mengundi pada Pilihan Raya Umum ke-15 (PRU15).

“Keputusan SOP (prosedur operasi standard) bagi individu positif COVID-19 mengundi, Isnin nanti,” kata Ketua Pengarah Kesihatan, Tan Sri Dr Noor Hisham Abdullah kepada pemberita, selepas acara Putrajaya Pink October Fun Walk 2022, di sini hari ini.

Syor pertama, katanya adalah menyediakan satu laluan dan bilik mengundi khas untuk individu positif COVID-19.

“Satu lagi opsyen adalah pesakit COVID-19 datang ke khemah KKM, kita pastikan mereka ada pelindung dan sebagainya, barulah kita bawa pesakit tersebut ke tempat mengundi. Tak perlu beratur dan sebagainya,” katanya.

Dr Noor Hisham sebelum ini dilaporkan berkata, individu yang positif COVID-19 namun tidak kritikal, akan dibenarkan mengundi pada PRU15, dengan mematuhi SOP ketat yang akan diumumkan SPR kelak.

SPR menetapkan 19 Nov sebagai hari pengundian bagi PRU15 manakala tarikh penamaan calon dan pengundian awal masing-masing ditetapkan pada 5 dan 15 Nov depan.

Mengenai kanser payudara, beliau berkata KKM menetapkan sasaran pengesanan peringkat awal tahap satu dan dua kepada lebih 75 peratus, berbanding 50 peratus ketika ini.

Di negara-negara maju, katanya saringan kanser payudara tahap satu lebih 95 peratus.

Untuk itu, Dr Noor Hisham berkata kempen mengenai pengesanan awal kanser payudara akan terus dipergiatkan, bagi memberi kesedaran kepada wanita terutamanya yang berusia 50 tahun ke atas dan mereka yang berisiko tinggi. – Bernama


Jawi diminta rangka strategi, pelan tindakan lahir Qari, Qariah berkualiti

KUALA LUMPUR, 14 Rabiulakhir 1445H, Ahad – Jabatan Agama Islam Wilayah Persekutuan (JAWI) diminta menyusun rangka strategi dan pelan tindakan dalam tempoh tiga tahun bagi melahirkan qari, qariah, hafiz dan hafizah berkualiti dalam kalangan belia dan anak muda termasuk asnaf di Wilayah Persekutuan.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, kelompok itu akan dibimbing dengan latihan berterusan secara bermodul serta silibus daripada tokoh al-Quran sehingga mereka menguasai ilmu pembacaan al-Quran serta asas tadabbur kitab suci itu.

“Menyantuni masyarakat agar kembali menghayati nilai-nilai al-quran, itulah keutamaan Jabatan Perdana Menteri (Hal Ehwal Agama) yang sedang digerakkan bersama oleh semua agensi dalam pelbagai pendekatan,” katanya.

Beliau berkata demikian pada Majlis Penutupan Tilawah dan Hafazan Al-Quran Peringkat Negeri Wilayah Persekutuan semalam.

Mohd Na’im berkata, institusi masjid dan surau di Wilayah-Wilayah Persekutuan akan terus diupayakan sebagai madrasah kepada masyarakat di semua peringkat umur untuk mempelajari serta memahami kupasan dan tafsiran al-Quran.

“Individu yang berpegang teguh kepada ajaran agama akan menyerlahkan nilai qurani seperti perpaduan, berkasih sayang, bertoleransi dalam bermasyarakat.

“Alhamdulillah, saya memerhati dan sedar ada beberapa masjid dan surau di Wilayah Persekutuan telah maju kehadapan menyusun kuliah-kuliah serta kelas pengajian al-Quran, dan menjadi harapan kita semua agar semua masjid dan surau membuat usaha yang sama untuk memakmurkan penghayatan al-Quran,” katanya. – Bernama


ISMA anjur ‘Wacana Kesatuan Umat Islam Serantau’ 30 September

Oleh Siti Hafidah Abd Ghaffar

BANGI, 5 Rabiulawal 1445H, Khamis – Buat julung kalinya Ikatan Muslimin Malaysia (ISMA) menganjurkan ‘Wacana Kesatuan Umat Islam Serantau’ yang menampilkan sepuluh cendekiawan daripada tujuh negara pada 30 September ini.

Bertempat di Universiti Malaya, wacana itu bakal menjawab persoalan bagaimana umat Islam dapat membangunkan kembali kekuatan mereka di negara ini dan kembali bersatu walaupun ada sempadan geografi negara yang dibangunkan penjajah.

Meskipun ia menjadi halangan, Perunding Kanan Hubungan Antarabangsa ISMA, Ustaz Muhammad Fauzi Asmuni yakin terdapat banyak formula untuk bersatu, malahan tiada kemungkinan sempadan itu mengehadkan kesatuan umat Islam.

“Jadi di sini kami akan menganjurkan satu wacana.

“Kita memanggil cendekiawan daripada seluruh Nusantara begitu juga dengan tokoh NGO dan politik, pimpinan masyarakat sejarawan dan seumpamanya untuk sama-sama kita berdiskusi pada 30 September di Universiti Malaya,” katanya menerusi video dimuat naik Facebook ISMA hari ini.

Mengulas lanjut, Ustaz Fauzi berkata, bumi Nusantara yang cukup bertuah bagi bangsa Melayu ini telah pun memberi mereka satu kawasan untuk dihuni dan dimakmurkan dengan begitu baik sumber serta tenaga kerjanya.

Namun, kekayaan yang ada di bumi ini akhirnya dicemburui oleh pihak yang datang dari barat dan timur.

“Mereka datang dengan penuh kekuatan sama ada kekuatan ketenteraan, ekonomi, tipu daya akhirnya kita terjajah.

“Apabila kita terjajah maka di situ mereka telah menjadikan bumi kita ini seolah-olah ladang untuk mendapatkan hasil bagi membangunkan tanah mereka.

“Dan di sinilah berlakunya dalam sejarah kita menyaksikan satu demi satu perjanjian yang telah berjalan tanpa kerelaan penuh daripada kita,” katanya.

Menurutnya, rakyat melihat bagaimana berlakunya pajakan Pulau Pinang, Perjanjian Pangkor, Perjanjian Bangkok malah perjanjian yang membabitkan Singapura dan negeri-negeri yang lain.

“Dan apabila berlalunya masa dengan perjanjian-perjanjian tersebut akhirnya kita jadilah seperti ini yang mana kita terpecah menjadi negara-negara yang seolah-olah tidak mempunyai hubungan di antara satu dengan yang lain.

“Jadi kepada semua yang mempunyai hati untuk melihat bagaimana umat Islam di rantau ini akan bersatu kembali mengetepikan segala sempadan yang dicipta oleh penjajah, saya jumpa untuk hadir ke wacana ini,” katanya.


‘Takkan guru besar masuk semua kelas untuk mengajar?’

KOTA BHARU, 20 Muharam 1445H, Isnin – Kekerapan Perdana Menteri, Datuk Seri Anwar Ibrahim hadir di Kedah dan Kelantan untuk berkempen mendepani Pilihan Raya Negeri (PRN) dipersoalkan Naib Presiden PAS, Datuk Mohd Amar Abdullah.

Timbalan Menteri Besar Kelantan itu mendakwa, tindakan itu menunjukkan seolah-olah Pengerusi Pakatan Harapan (PH) tersebut berada dalam keadaan ketakutan.

Ini kerana, katanya, kerja berkempen pada kebiasaannya akan dilakukan oleh Timbalan Perdana Menteri berdasarkan kepada sejarah sebelum ini.

“Kita tengok zaman Tun M (Dr Mahathir Mohamad), Datuk Seri Najib Tun Razak dan Tun Abdullah Ahmad Badawi, mereka jarang turun.

“Biasanya Timbalan Perdana Menteri kerap turun. Kalau turun pun, cukuplah sekali Tapi kali ini Perdana Menteri sendiri,” katanya seperti dilapor Sinar Harian.

Katanya lagi, tindakan Anwar yang kerap turun ke Kelantan dan Kedah itu menunjukkan kebimbangan beliau tentang peluang PH-BN di dua negeri berkenaan.

“Saya buat contoh begini, kalau kita guru besar, takkan kita nak masuk semua kelas untuk mengajar. Guru besar sepatutnya memantau sahaja dan tindakan masuk kelas mengajar ini satu benda pelik.

“Saya bimbang, tumpu Kelantan dan Kedah, Selangor pula tumbang,” katanya.


Politik caci maki jejas perpaduan ummah

KUALA TERENGGANU, 30 ZULKAEDAH 1444H, Isnin – Sultan Terengganu Sultan Mizan Zainal Abidin bertitah mengingatkan parti politik yang bakal bertanding dalam Pilihan Raya Negeri (PRN) tidak lama lagi supaya berkempen secara sihat dan menunjukkan akhlak serta teladan baik kepada rakyat.

Baginda bertitah, politik kebencian seperti maki hamun dan caci maki perlu dielak agar tidak menjejaskan perpaduan ummah yang bermazhabkan Imam Syafie serta berpegang kepada Ahli Sunnah Wal Jamaah.

“Beta berharap agar tidak berlaku di Terengganu pada pilihan raya kali ini budaya yang melampaui batas seperti memaki hamun dan sebagainya.

“Perbezaan politik tidak sepatutnya sesekali menggugat asas ini dan kita seharusnya belajar serta mengambil iktibar daripada kejatuhan empayar Islam Uthmaniyah di Turkiye dan Andalusia di Sepanyol,” titah baginda.

Sultan Mizan bertitah demikian pada Majlis Istiadat Pengurniaan Darjah Kebesaran Bintang dan Pingat Sempena Hari Keputeraan Sultan Terengganu Yang Ke-61 di Istana Syarqiyyah.

Baginda turut bertitah selepas PRN, rakyat diharap dapat kembali sepenuhnya kepada kehidupan yang harmoni dan saling menghormati manakala kerajaan negeri boleh memperkasa sektor pelancongan bagi meningkatkan penjanaan ekonomi Terengganu serta penduduknya.

Titah baginda, di samping pelancongan pulau yang dianggap sinonim dengan Terengganu, produk baharu di tanah besar juga perlu diselaras dengan lebih berkesan bagi memastikan sektor itu terus berkembang.

Menurut baginda, Terengganu yang memiliki jajaran pantai terpanjang di Malaysia turut berpotensi mewujudkan taman kenderaan rekreasi (RV) yang mampu menarik pelancong seperti di Kampung Mangkuk, Setiu dan Pulau Kekabu di Marang.

“Pelancongan berasaskan komuniti (CBT) juga perlu dipertingkat oleh kerajaan negeri dalam meningkatkan pendapatan komuniti setempat. Program seumpama ini dapat diperkasa dengan penambahan bilangan kawasan CBT berdasarkan keunikan kawasan dan produk yang dihasilkan.

“Melalui program CBT juga, pemuliharaan alam semula jadi yang mampan, kesenian, kebudayaan dan warisan Terengganu dapat diteruskan,” titah baginda.

Sultan Mizan turut menitahkan supaya semua pihak termasuk agensi kerajaan, pemilik hotel dan tetamu pulau menjaga serta mengawasi keadaan sekitar supaya keindahan, keunikan dan khazanah laut tidak tercemar.

Titah baginda, kerajaan negeri perlu mengambil serius perkara itu dengan memperketat langkah penguatkuasaan peraturan dan prosedur operasi standard di kawasan pelancongan bagi mendisiplinkan pemain industri. – Bernama


Peniaga diingat jangan salah guna logo halal

PUTRAJAYA, 21 Safar 1444H, Sabtu – Peniaga diingatkan untuk tidak menyalahguna logo halal di produk-produk keluaran mereka sebagai alat untuk melariskan jualan, kata Menteri di Jabatan Perdana Menteri (Hal Ehwal Agama) Datuk Idris Ahmad.

“Soal seperti ini saya harapkan peniaga jangan tipu, kita bukan nak halang orang lain makan tapi yang kita nak jaga ialah keperluan orang Islam itu sendiri.

“Jangan sampai menggunakan agama seperti ini, menggunakan tanda halal (palsu) semata-mata untuk beri nilai komersil pada produk jualan,” katanya kepada media selepas merasmikan Persidangan Nadwah Ulama dan Ilmuan Yayasan Dakwah Islamiah Malaysia (Yadim) (NUIM): Keluarga Malaysia Keluarga Sejahtera di sini hari ini.

Idris berkata demikian ketika mengulas mengenai bungkusan produk gula-gula yang menggunakan logo tidak diiktiraf Jabatan Kemajuan Islam (Jakim), dan kandungan gula-gula berkenaan didapati mengandungi bahan tidak halal.

Pada 11 Sept lepas Bahagian Hab Halal Jakim dalam hantaran Facebooknya mengesahkan bahawa produk gula-gula itu menggunakan logo halal yang tidak diiktiraf Jakim.

Terdahulu Idris dalam ucapan semasa merasmikan persidangan itu berkata aspirasi Keluarga Malaysia, Keluarga Sejahtera mengangkat tinggi nilai perpaduan serta membawa satu harapan besar untuk rakyat bersama-sama membantu memulihkan negara dan masyarakat yang terjejas teruk akibat krisis kesihatan awam COVID-19. – Bernama


Bukit Aman rampas dadah lebih RM25 juta di Selangor, Kedah

KUALA LUMPUR, 3 Zulkaedah 1443H, Jumaat – Polis Diraja Malaysia menumpaskan sindiket penyeludupan dan pengedaran dadah dengan merampas pelbagai jenis dadah seberat 696 kilogram (kg) bernilai RM25.35 juta dalam serbuan di Selangor dan Kedah pada Khamis serta awal pagi tadi.

Pengarah Jabatan Siasatan Jenayah Narkotik Bukit Aman Datuk Ayob Khan Mydin Pitchay berkata pada serbuan pertama di sekitar Selangor pukul 2.30 pagi Khamis, polis merampas dadah jenis syabu seberat 404.3 kg, heroin (7.7 kg) dan pil ekstasi (35.3 kg) yang dianggarkan bernilai RM16.4 juta.

“Selain itu, polis menahan seorang lelaki berusia 40 tahun yang dipercayai terlibat dengan aktiviti penyeludupan dan pengedaran dadah bagi pasaran antarabangsa dan tempatan,” katanya pada sidang media di Bukit Aman di sini, hari ini.

Sementara itu, dalam serbuan awal pagi tadi di Kedah dan Selangor, Ayob Khan berkata pihaknya menahan tiga lelaki dan seorang perempuan berumur lingkungan 25 hingga 39 tahun yang dipercayai terlibat aktiviti penyeludupan dan pengedaran dadah bagi pasaran tempatan.

Katanya dalam serbuan itu, polis merampas 248.7 kg dadah jenis syabu yang dianggarkan bernilai RM8.95 juta.

Mengulas lanjut, Ayob Khan berkata sindiket terbabit aktif sejak hujung 2021 dan dipercayai mendapat bekalan dadah dari lokasi dikenali sebagai ‘Segi Tiga Emas’ (Thailand, Laos dan Myanmar) sebelum menjualnya untuk pasaran Indonesia.

“Modus operasi yang digunakan sindiket adalah menjadikan premis kediaman sebagai tempat menyimpan dadah sebelum diseludup ke negara jiran untuk pasaran antarabangsa dan diedar di pasaran tempatan,” katanya.

Beliau berkata kes disiasat di bawah Seksyen 39B Akta Dadah Berbahaya (ADB 1952) dan suspek direman selama tujuh hari bermula semalam dan hari ini bagi membantu siasatan.

“Tindakan juga diambil di bawah ADB (Pelucuthakan Harta) 1988 dan polis setakat ini menyita aset sindiket yang dianggarkan bernilai RM360,000 iaitu kenderaan Toyota Fortuner, Kia Optima, Mitsubishi Triton dan Ford Ranger,” katanya.

Ayob Khan menegaskan pihaknya akan meneruskan siasatan bagi mengesan saki-baki ahli sindiket untuk dibawa ke muka pengadilan serta berharap masyarakat akan terus menyalurkan maklumat berkaitan aktiviti pengedaran dadah yang berlaku dalam komuniti. – Bernama


Kesabaran PAS ada batasnya dalam depani kemelut dengan UMNO

BANGI, 30 Jamadilakhir 1443H, Rabu – PAS menegaskan bahawa kesabaran parti tersebut dalam mendepani kemelut dengan UMNO atas batasnya.

Ketua Penerangan PAS, Khairil Nizam Khirudin berkata, masalah yang timbul di antara dua parti berkenaan bukan dilakukan oleh semua pemimpin di dalam UMNO.

Sebaliknya, jelas beliau ia dilakukan oleh kluster-kluster tertentu yang mengenepikan kesatuan ummah dan melihat Malaysia kembali ke landasan sebenar.

“Ada segelintir pemimpin UMNO nak bertindak keterlaluan dengan pelbagai yang berlaku, seperti di pembubaran DUN di Melaka, begitu juga di Perak. Sekarang ini berlaku di Johor.

“Jadi kita tak boleh letakkan UMNO secara keseluruhan dalam satu bakul. Ada kluster-kluster tertentu. Penghormatan PAS kepada UMNO adalah terhadap kluster yang mahukan penyatuan ummah dan yang fokus untuk Malaysia kembali kepada tempatnya selepas berdepan dengan COVID-19.

“Namun begitu, kesabaran PAS ada hadnya,” katanya seperti dipetik portal berita tempatan, hari ini.

Beliau berkata demikian dalam sesi dialog bersama Ketua Penerangan Bersatu, Datuk Wan Saiful Wan Jan.

Bagaimanapun, Khairil Nizam tidak menyebut sebarang nama secara khusus tetapi berkata, kluster yang menimbulkan masalah adalah mereka yang berdepan kes mahkamah dan telah ‘memalukan negara di peringkat dunia’.


Kegembiraan mukmin ke masjid

1. SEBAHAGIAN masjid telah pun mula dibuka sepenuhnya setelah melalui tempoh penutupan yang panjang dalam tempoh Perintah Kawalan Pergerakan (PKP). Bagi orang beriman, pembukaan masjid ini adalah satu berita gembira buat mereka.

2. Dalam sebuah hadis, Rasulullah ﷺ menyifatkan bahawa lelaki yang hatinya sentiasa terpaut dengan masjid itu akan mendapat naungan di sisi Allah SWT pada hari yang tiada naungan di akhirat kelak.

3. Malah, mereka yang berjalan pada waktu gelap, semata-mata untuk ke masjid, maka Allah SWT akan menganugerahkan buat mereka cahaya yang sempurna menerangi di akhirat kelak. Sabda Rasulullah ﷺ:

بشِّروا المشائين في الظُّلَمِ إِلى المسَاجِدِ بِالنور التَّامِّ يَوْمَ القِيامَةِ

“Sampaikan berita gembira buat mereka yang berjalan dalam kegelapan untuk ke masjid bahawa Allah akan mengurniakan cahaya yang sempurna buat mereka di akhirat kelak,” (Sahih – Abu Daud)

4. Atas dasar itu, beberapa tokoh pada zaman salafussoleh terdahulu sangat seronok, bahkan mengikat jiwa dan jasad mereka di masjid. Kata Sa’d ibn al-Musayyib:

ما أذن المؤذن منذ ثلاثين سنة إلا وأنا في المسجد

“Sepanjang 30 tahun (ini), tiada seorang muazzin yang melaungkan azan melainkan aku (telah) berada di masjid,” (Hilyah al-Awliya)

5. Begitu juga dengan al-Rabi’ ibn Khaytham, anak murid kepada Abdullah ibn Mas’ud yang memaksa dirinya untuk ke masjid biarpun dalam keadaan sakit kerana menjiwai arahan untuk ke masjid.

Semoga Allah menjadikan kita dikalangan mereka yang hatinya terpaut dengan masjid.

Dr. Ahmad Sanusi Azmi

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


Istilah Kerajaan Perpaduan tak tepat, lebih sesuai Kerajaan PH+

BANGI, 1 Jamadilawal 1444H, Sabtu – Istilah ‘Kerajaan Perpaduan’ yang dipimpin Perdana Menteri, Datuk Seri Anwar Ibrahim tidak tepat memandangkan Perikatan Nasional (PN) mahu memainkan peranan sebagai pembangkang.

Pakar Perlembagaan, Prof Madya Dr Muhammad Fathi Yusof menjelaskan, apabila sesebuah kerajaan ditadbir dan disokong oleh beberapa buah parti, maka kerajaan itu dikenali sebagai ‘Kerajaan Campuran’ atau ‘Coalition Government’.

Justeru, Kerajaan Persekutuan Malaysia yang diterajui oleh Anwar Ibrahim dari Pakatan Harapan (PH) dan disokong oleh Barisan Nasional (BN), Gabungan Parti Sarawak (GPS), Gabungan Rakyat Sabah (GRS) dan beberapa parti kecil lain termasuk dalam kategori ‘Kerajaan Campuran’.

Jelasnya, ‘Kerajaan Campuran Besar’ atau ‘Grand Coalition Government’ pula merujuk kepada kerajaan yang menggabungkan dua parti atau gabungan parti terbesar, walaupun parti-parti lain tidak menyertainya.

Jika PH dan PN bergabung membentuk kerajaan, maka nama kerajaan itu ialah Kerajaan Campuran Besar, katanya.

‘Kerajaan Perpaduan’ atau ‘Unity Government’ pula ialah apabila semua atau hampir semua parti-parti bersama-sama menyertai kerajaan sehingga tiada parti yang dianggap sebagai parti pembangkang.

“Dalam situasi sekarang penggunaan istilah ‘Kerajaan Perpaduan’ untuk Kerajaan Persekutuan Malaysia adalah tidak tepat.

“Ini kerana anggota Dewan Rakyat dari PN yang terdiri daripada 73 Ahli Parlimen tidak menyertai kerajaan, dan berfungsi sebagai pembangkang,” katanya dalam kenyataan, hari ini.

Meskipun dari sudut kategorinya, kerajaan Malaysia adalah sebuah kerajaan campuran, Fathi berkata, dari sudut identitinya, kerajaan Malaysia boleh dianggap sebagai kerajaan PH.

Ini kerana parti yang dominan dan Perdana Menterinya adalah daripada gabungan itu.

“Jika ingin mengambil kira realiti bahawa PH tidak mencukupi jumlah kerusi majoriti mudah dan bergantung kepada BN, GPS, GRS dan lain-lain.

“Maka boleh juga kerajaan di bawah Anwar Ibrahim ini dikenali sebagai Kerajaan Pakatan Harapan Plus (PH+),” katanya.


Hamas beri amaran, tak benar perarakan bendera di Baitulmaqdis

BAITULMAQDIS, 22 Syawal 1443H, Isnin – Ketua Biro Politik Pergerakan Perjuangan Islam Palestin (Hamas), Ismail Haniyeh memberi amaran kepada negara pengganas Israel supaya tidak membenarkan perarakan bendera oleh peneroka di Baitulmaqdis Timur yang diduduki.

Haniyeh menegaskan bahawa Hamas tidak akan membenarkan sebarang pencemaran terhadap Masjid al-Aqsa atau pun keangkuhan peneroka haram di Baitulmaqdis.

“Kami mengikuti ancaman menyerbu kompleks al-Aqsa dan kami memberi amaran kepada musuh agar tidak mengambil langkah sedemikian,” katanya dalam ucapan di televisyen menandakan ulang tahun pertama serangan Israel selama 11 hari di Semenanjung Gaza.

Pemimpin Hamas itu juga menggesa rakyat Palestin untuk melindungi Masjid al-Aqsa dan menghalang peneroka daripada meneruskan rancangan mereka terhadap masjid itu.

Minggu lalu, Menteri Keselamatan Awam, Omer Barlev mengumumkan bahawa perarakan – yang dijadualkan pada 29 Mei – akan diadakan dengan cara yang sama seperti tahun sebelumnya.

Menurut rancangan yang diluluskan Barlev, perarakan akan berlangsung di sepanjang Jalan Jaffa ke Pintu Damsyik, akses akan disekat untuk rakyat Palestin.

Perarakan akan diteruskan ke Kota Lama melalui Hagai Street di Muslim Quarter dan berakhir di Tembok Barat.

Penduduk Israel berhasrat untuk mengadakan perarakan bendera bagi menandakan hari penyatuan Baitulmaqdis, merujuk kepada pendudukan negara haram Israel di bandar itu pada 1967.

Tahun lalu, peneroka melancarkan perarakan mereka melalui Pintu Damsyik, yang dikenali sebagai kawasan Bab al-Amud dan salah satu pintu Kota Lama Baitulmaqdis.

Pada Mei 2021, pencabulan Israel di dalam Masjid al-Aqsa dan di kejiranan Sheikh Jarrah di Baitulmaqdis Timur yang diduduki mencetuskan serangan tentera rejim Zionis ke atas Gaza.

Lebih 200 rakyat Palestin terbunuh ribuan cedera dalam serangan itu – yang terhenti di bawah gencatan senjata yang dibantu oleh Mesir. – Agensi


Tiada bukti masalah tumor lama PM berulang

KUALA LUMPUR, 23 Zulkaedah 1442H, Ahad – Tiada bukti menunjukkan masalah tumor lama yang dihidapi Perdana Menteri Tan Sri Muhyiddin Yassin berulang, demikian menurut kenyataan Pejabat Perdana Menteri hari ini.

Menurut kenyataan itu, Perdana Menteri yang dimasukkan ke hospital pada 30 Jun lalu masih menerima rawatan akibat jangkitan pada sistem penghadaman beliau.

“Atas nasihat pasukan doktor, beliau kini berada di hospital untuk terus mendapatkan rawatan antibiotik intravena.

“Keadaan beliau adalah stabil dan bertambah baik serta dibenarkan bertugas semasa dalam rawatan,” demikian menurut kenyataan itu.

Menurut Pejabat Perdana Menteri, Muhyiddin yang dijangka dibenarkan keluar dari hospital dalam tempoh beberapa hari lagi turut mengucapkan terima kasih kepada orang ramai yang mendoakan kesihatan beliau. – Bernama


Anwar saman MP Pendang berkait kenyataan fitnah

KUALA LUMPUR, 10 Syaaban 1444H, Jumaat – Datuk Seri Anwar Ibrahim memfailkan saman terhadap Ahli Parlimen Pendang, Datuk Awang Solahuddin Hashim berhubung kenyataan berbaur fitnah terhadap Perdana Menteri itu di lobi Parlimen.

Anwar, 75, memfailkan saman itu menerusi Tetuan S.N. Nair & Partners di Mahkamah Tinggi di sini, dengan menamakan Awang Solahuddin sebagai defendan tunggal.

Peguam Datuk S.N. Nair, yang mewakili Anwar, ketika dihubungi Bernama berkata saman itu difailkan pada 12.06 tengah hari tadi.

Berdasarkan pernyataan tuntutan, Anwar mendakwa defendan membuat beberapa kenyataan yang merujuk kepadanya di lobi Dewan Rakyat, bangunan Parlimen di sini, semasa Mesyuarat Pertama Penggal Kedua Parlimen Ke-15, pada 21 Februari lepas.

Beliau berkata kenyataan tersebut telah diterbitkan semula atau menyebabkan penerbitan semula oleh defendan kepada pemberita, yang terakam dalam bentuk audio dan video.

“Pada 21 Februari 2023, kenyataan fitnah daripada audio dan video tersebut telah diterbitkan semula atau menyebabkan penerbitan semula oleh defendan di aplikasi TikTok melalui akaun di bawah nama “@asriasri64chanel”.

“Video yang diterbitkan dalam akaun TikTok itu telah mendapat tontonan melebihi 21,700 kali, 348 komen, melebihi 180 butang ‘like’, melebihi 22 butang ’favourite’, dan 55 kali perkongsian setakat tarikh pemfailan tindakan ini,” menurut Anwar dalam pernyataan tuntutan itu.

Ahli Parlimen Tambun itu berkata, pada hari sama (21 Februari) portal MalaysiaKini menerbitkan semula sebahagian kenyataan fitnah daripada audio dan video tersebut menerusi dua artikel bertajuk ‘MP PAS: Sikap pendendam Anwar lebih teruk daripada Mahathir’ manakala dalam versi Bahasa Inggeris, bertajuk “Why no LCS charges, MP asks ‘more vindictive than Mahathir’ PM’.

Menurut Anwar, kenyataan fitnah itu antaranya membawa maksud beliau mempunyai sifat pendendam serta membalas dendam, telah menyalah guna kuasa sebagai Perdana Menteri dan Menteri Kewangan dengan mencampuri, mengganggu serta sewenang-wenangnya mengarahkan agensi penguatkuasaan undang-undang dan pendakwaan di Malaysia untuk agenda politik peribadi.

Beliau mendakwa Awang Solahuddin sengaja dan berniat jahat mengucap serta menerbitkan kenyataan fitnah itu untuk menghasut orang ramai serta menimbulkan kebencian peribadi terhadap plaintif yang kini ketua Kerajaan Perpaduan yang sah dan komited untuk membasmi segala bentuk rasuah.

“Kenyataan fitnah itu memusnahkan reputasi saya sebagai pemimpin yang dihormati di Malaysia serta di peringkat antarabangsa. Penerbitan dan penerbitan semula kenyataan memfitnah itu adalah objektif defendan bagi mendapatkan publisiti murah untuk kepentingan peribadi dan politiknya,” kata Anwar.

Anwar menuntut Awang Solahuddin antaranya ganti rugi am,  teruk, teladan, ganti rugi pampasan selain perintah injunksi untuk menghalang defendan, ejen, atau wakilnya daripada terus menerbitkan atau mengedarkan kenyataan fitnah serupa.-  Bernama


Indonesia cipta peranti elektronik pantau pesakit COVID-19

JAKARTA, 7 Rabiulakhir 1442H, Isnin – Indonesia mencipta alat pengesanan elektronik untuk memantau individu yang dijangkiti COVID-19 bagi menjalani rawatan serta kuarantin.

Alat yang dikenali sebagai Si-Monic (Smart Innovated Monitoring for COVID-19) dilancarkan Institut Sains Indonesia pada pertengahan November lalu.

Ia berfungsi untuk membantu pihak berkuasa mengawasi individu yang disyaki atau diuji positif COVID-19.

Ketua Penyelidiknya, Galih Nugraha Nurkahfi berkata, alat itu disambungkan ke sistem teknologi maklumat untuk memantau pesakit COVID-19 yang sedang dirawat.

“Dengan memakai gelang ini, ke mana pun anda pergi, lokasi anda akan diketahui,” katanya yang menjelaskan bahawa peranti seperti jam tangan itu berfungsi setelah disambungkan melalui ‘Bluetooth’ ke telefon pintar pengguna.

Aplikasi mudah alih Si-Monic- yang tersedia dan boleh dimuat turun di Play Store – boleh merakam pergerakan penggunanya.

Salah seorang lagi penyelidik, Mohamad Mardi Marta Dinata berkata, peranti itu dipasang dengan cip Tenaga Rendah Bluetooth yang mempunyai identiti unik dan menghubungkan melalui internet ke pelayan.

Dinata berkata, jabatan kesihatan akan menerima maklumat pergerakan pengguna dan status terbaharu mereka serta pemberitahuan sekiranya peranti dipadamkan atau ditanggalkan dari pengguna. –  Agensi


Penunjuk perasaan di Jakarta didapati positif COVID-19

JAKARTA, 21 Safar 1442H, Jumaat – Penunjuk perasaan dalam demonstrasi di Jakarta semalam turut didapati positif dan reaktif COVID-19 selepas ditahan dan menjalani ujian kesihatan.

Ramai pemerhati khuatir, demonstrasi semalam akan mencetuskan kluster baharu, ketika Indonesia yang setakat hari ini mencatatkan 324,658 kes positif keseluruhan.

Menurut Ketua Hubungan Masyarakat Polis Metrojaya (Polis Jakarta) Yusri Yunus, sebanyak lima individu yang ditahan dalam rusuhan semalam didapati positif virus itu, manakala 34 lagi didapati reaktif dan akan menjalani ujian lanjut.

Semalam, polis Jakarta menahan lebih 1,000 perusuh, kebanyakannya pelajar dan golongan muda, yang dilihat hanya terikut-ikut menyertai demonstrasi itu dan tidak pernah tahu apa-apa berkenaan Undang-undang Omnibus Law Cipta Kerja yang diluluskan Parlimen Indonesia pada Isnin lepas.

Stesen televisyen tempatan hari ini turut menyiarkan liputan langsung ibu bapa pelajar terbabit, yang berbaris panjang di balai-balai polis di Jakarta, bagi menjamin anak-anak mereka yang ditahan semalam.

Selain Jakarta, beberapa kota di Indonesia, antaranya Bandung, Lampung, Tangerang, Makassar, Yogyakarta dan Surabaya, turut berlaku demonstrasi anjuran golongan mahasiswa dan Persatuan Buruh Indonesia.

Golongan itu membantah undang-undang berkaitan tenaga kerja itu yang didakwa mereka mengabaikan hak-hak pekerja dan demonstrasi itu kemudiannya bertukar menjadi rusuhan selepas polis bertindak menyuraikan perhimpunan berkenaan.

Menurut kenyataan Pemerintah Jakarta, sebanyak 398 tan sampah dan kerosakan harta awam dibersihkan sejak pagi tadi, manakala berpuluh-puluh perhentian bas dirosakkan, sembilan pondok polis dibakar dan berlaku kerosakan harta serta kemudahan awam yang lain.

Undang-undang Omnibus Law Cipta Kerja itu adalah cadangan Presiden Joko Widodo pada tahun lepas, bertujuan mengurangkan pelbagai karenah birokrasi untuk menggalakkan pelaburan asing ke Indonesia bagi mewujudkan lebih banyak peluang-peluang pekerjaan.

Undang-undang itu bagi menggantikan puluhan undang-undang sedia ada termasuk berkaitan perihal pekerja yang dilihat “mengarut”, seperti tiada had tempoh untuk pekerja kontrak, penyusunan semula cuti-cuti tahunan yang pelik-pelik, antaranya seperti cuti untuk pekerja wanita yang sedang haid, penetapan gaji minimum mengikut provinsi serta peraturan yang lebih sistematik berkaitan pampasan kepada pekerja yang diberhentikan.

Namun beberapa fasal dalam peraturan itu ditularkan dengan fakta yang tidak tepat menerusi pelbagai platform media sosial.

Jokowi mempunyai tempoh 30 hari untuk menandatangani undang-undang itu atau sebaliknya selepas ia diluluskan Parlimen pada 5 Oktober lepas.

Menurut data yang disiarkan Badan Nasional Pengurusan Bencana (BNPB) dalam laman twitter rasminya @BNPB_Indonesia hari ini, kes positif baharu COVID-19 di republik itu dalam tempoh 24 jam adalah sebanyak 4,094 manakala jumlah kematian keseluruhan akibat virus itu kini 11,677 orang. – Bernama


Veteran ATM lebih berhak miliki tanah daripada pekebun haram!

BANGI, 2 Safar 1442H, Ahad – Veteran Angkatan Tentera Malaysia (ATM) wajar diberikan penghargaan setelah bergolok gadai mempertaruhkan nyawa menentang musuh negara, tegas Presiden Persatuan Kebajikan Darul Islah (Perkid), Ustaz Masridzi Sat.

Beliau berkata demikian sebagai menyokong tindakan ATM menyerahkan memorandum pada sidang Parlimen akan datang.

Memorandum pertama akan dihantar oleh Seketariat Veteran Bertindak bagi menuntut hak yang pernah dijanjikan sebagai membalas jasa pengorbanan mereka mempertahankan tanah air.

Langkah itu tercetus selepas tersebar berita mengenai penerokaan tanah secara haram di Raub, Pahang oleh sekumpulan pekebun baru-baru ini.

Presiden Gerakan Reformasi Veteran ATM, Veteran Bangkit (GRVATM), Azizan Salleh berkata, beliau amat terkejut dengan pendedahan tersebut apabila ada pihak secara mudah menceroboh tanah kerajaan untuk mengaut keuntungan bagi kepentingan peribadi.

Sedangkan, katanya, veteran seperti tentera lebih berhak terhadap tanah itu yang mana mereka boleh mendapatkan sekurang-kurangnya 20 ekar tanah di mana-mana negeri dalam Malaysia.

Mengulas situasi itu, Ustaz Masridzi berkata, kerajaan tidak wajar berlaku zalim terhadap ATM dengan tidak menunaikan hak mereka yang sekian lama dituntut.

Bahkan, katanya, lebih malang lagi, apabila memberi muka kepada bangsa lain meneroka tanah secara haram.

“Mereka inilah yang terlibat menjadi komunis, menjadi musuh negara, membunuh ramai orang awam dan membunuh pasukan keselamatan kita.

“Tiba-tiba diberi peluang menceroboh tanah air kita begitu lama dan mengaut hasil keuntungan yang banyak,” katanya dalam kenyataan, hari ini.

Beliau berkata, jika itu dibiarkan berlaku, maka secara jelas kerajaan telah berlaku zalim kepada rakyat peribumi sendiri dan mempermainkan jasa pengorbanan pasukan keselamatan dalam negara ini.

“Ayuh bangkit, perjuangkan hak kita!,” tegasnya.

Memorandum tersebut akan diserah kepada Perdana Menteri, Tan Sri Muhyiddin Yassin, Menteri Pertahanan, Datuk Seri Ismail Sabri Yaakob dan Ketua Pembangkang, Datuk Seri Anwar Ibrahim.


Bersatu kecewa PM batal mesyuarat saat akhir?

KUALA LUMPUR, 7 Muharam 1444H, Jumaat – Mesyuarat yang sepatutnya diadakan semalam antara Perdana Menteri, Datuk Seri Ismail Sabri Yaakob dengan Setiausaha Agung Perikatan Nasional (PN), Datuk Seri Hamzah Zainuddin bagi membincangkan perjanjian antara kedua pihak, dibatalkan pada saat akhir.

Ketua Penerangan Parti Pribumi Bersatu Malaysia (Bersatu), Datuk Wan Saiful Wan Jan berkata, mesyuarat itu sepatutnya berlangsung pada jam 2.30 petang Khamis (4 Ogos) tetapi dibatalkan oleh Pejabat Perdana Menteri.

Beliau menegaskan, Bersatu mahu Perdana Menteri menghormati PN sebagaimana beliau menghormati Pakatan Harapan (PH).

“Jika Ismail boleh mengotakan janji dan menghormati Pakatan Harapan, kenapa tidak berbuat demikian kepada PN sedangkan ia adalah blok terbesar yang menyokongnya menjadi Perdana Menteri.

“Bersatu menyokong Ismail kerana yakin beliau boleh menjadi Perdana Menteri yang mempunyai integriti. Tetapi, akhirnya sekarang (beliau dilihat cenderung) jilat golongan kleptokrat dalam UMNO.

“Kita faham Ismail risau tak dapat watikah pencalonan daripada (Presiden UMNO) Ahmad Zahid Hamidi, tetapi jangan sampai jual diri begitu sekali,” katanya seperti dilapor portal tempatan.

Pembatalan saat akhir itu dipercayai menyebabkan kekecewaan dalam kepimpinan PN.

Sumber dari Bersatu berkata, pertemuan yang dibatalkan itu akan menjadi usaha terakhir untuk menekan Perdana Menteri berhubung memorandum perjanjian (MOA) antara Presiden Bersatu, Tan Sri Muhyiddin Yassin dan Ismail Sabri berhubung jawatan Timbalan Perdana Menteri.

Hamzah telah mengeluarkan kenyataan ringkas selepas mesyuarat, menyatakan kekecewaan terhadap kekurangan keazaman dan komitmen Perdana Menteri untuk memenuhi syarat perjanjian tersebut.

Pautan berkaitan:


Kereta api pertama dari Pakistan ke Turki mula operasi

TEHRAN, 21 Jamadilawal 1443H, Ahad – Kereta api pertama daripada Pakistan ke Turki memulakan perjalanan laluan melintasi Iran, semalam.

Operasi dibuat selepas perjanjian antara Tehran dan Islamabad dicapai dalam usaha membangunkan kerjasama ekonomi, bulan lalu.

Penasihat kepada Perdana Menteri Pakistan bagi Perdagangan dan Pelaburan, Abdul Razak Dawood melakukan lawatan ke Tehran bagi menghadiri Mesyuarat Jawatankuasa Perdagangan Iran-Pakistan ke-9, pada 17 November lalu.

Menteri pengangkutan dan Pembangunan Luar Bandar Iran, Rostam Ghasemi yang mengetuai delegasi Iran dalam mesyuarat tersebut menyifatkan kemudahan yang dilakukan dapat meningkatkan lagi hubungan ekonomi antara kedua-dua negara.

Antara isu lain yang dibincangkan dalam pertemuan antara Iran dan Pakistan adalah laluan lori Pakistan yang melalui Iran ke Turki dan Eropah serta laluan lori Iran melalui Pakistan ke China.

Pakistan kini memerlukan laluan lori bagi memudahkan perjalanan, manakala Iran pula menyediakan kemudahan dengan tujuan membangunkan transit barangan dan perdagangan.

Mesyuarat turut membincangkan hasrat Iran untuk menyediakan landasan kereta api dari Pakistan melalui Tuki dan berakhir di Eropah.

Malah isu penerbangan antarabangsa melibatkan Iran dan Pakistan juga menjadi antara tumpuan utama dalam mesyuarat tersebut. – Agensi


Keputusan Agong pun dicabar, layak ke Anwar pimpin negara?

BANGI, 1 Jamadilakhir 1442H, Khamis – Rakyat menempelak cadangan Datuk Seri Anwar Ibrahim supaya semua Ahli Parlimen menghantar surat kepada Yang di-Pertuan Agong bagi memohon perkenan Baginda membatalkan proklamasi darurat dan menitahkan sidang Parlimen diadakan secepat mungkin.

Rata-rata pengguna media sosial mendakwa Ketua Pembangkang itu kemaruk kuasa sehingga sanggup mencabar keputusan Baginda yang memberi perkenan Pengisytiharan Proklamasi Darurat dilaksanakan sehingga 1 Ogos sebagai langkah proaktif membendung wabak COVID-19.

Anwar yang juga Pengerusi Pakatan Harapan (PH) dikritik kerana lebih mementingkan politik daripada membantu rakyat yang terjejas susulan bencana banjir dan pandemik COVID-19.

Terdahulu, Anwar dilaporkan telah menghantar surat kepada semua Ahli Parlimen bagi mengutuskan warkah kepada Yang di-Pertuan Agong.

Warkah berkenaan bagi memohon perkenan Baginda membatalkan proklamasi darurat dan menitahkan sidang Parlimen diadakan secepat mungkin.

“Dalam surat terbabit, saya mencadangkan kepada semua Ahli Parlimen supaya mengemukakan rayuan dalam kadar segera. Warkah terbabit juga hendaklah disesuaikan menurut pertimbangan mereka atau parti,” katanya.

Tidak berpuas hati dengan cadangan itu, netizen dikenali sebagai Nur Azmawani Azmi mempersoalkan sama ada Anwar yang mencabar keputusan Agong berhubung darurat ini layak memimpin negara.

“Keputusan Agong pun nak dicabar. Layak ke memimpin negara? Sedangkan Rukun Negara kedua kesetiaan kepada raja dan negara,” katanya.

Ahmad Ramdzam pula menggesa Anwar memberi fokus kepada pandemik COVID-19 termasuk langkah untuk membendung dan membantu rakyat yang terkesan.

Tegasnya, rakyat tidak hormat pada Ahli Parlimen yang sibuk berpolitik mengejar kuasa semata-mata.

“Masa memerintah dulu tak buat betul-betul nak bantu rakyat sekarang masing-masing sibuk konon berjuang demi rakyat,” katanya.

Sementara bagi Nurhazariah Allaminah, ahli politik seperti Anwar tidak mengambil kisah apa yang terjadi pada rakyat.

“Rakyat susah ke, nak mati ke. Mana mereka nak peduli. Yang mereka tahu jawatan. Kalau boleh kekalkan jawatan atau naikkan lagi jawatan.

“Itu belum kalau yang ada kes mahkamah. Apa kata rakyat pula utus warkah pada YDPA untuk tarik balik pengampunan dia (Anwar) ini,” katanya.


Gugur perasuah, Jokowi umum rombakan Kabinet baharu

JAKARTA, 8 Jamadilawal 1442H, Rabu – Presiden Indonesia, Joko Widodo mengumumkan barisan anggota Kabinetnya yang baharu pada Selasa, sekali gus mengakhiri spekulasi sejak berbulan lalu.

Barisan Kabinet baharu menyenaraikan Ketua Pasukan Petugas Ekonomi, Budi Gunadi Sadikin; Ketua Bandar Surabaya, Tri Rismaharini dan Sandiaga Salahuddin Uno – calon pencabar Presiden Prabowo Subianto pada tahun 2019.

Sadikin akan menggantikan Terawan Agus Putranto sebagai Menteri Kesihatan setelah menerima kritikan masyarakat terhadap kegagalannya menangani COVID-19.

Pada Selasa, Indonesia merekodkan lebih 670,000 kes COVID-19, antara yang tertinggi di Asia.

Rismaharini pula menggantikan Juliari Batubara sebagai Menteri Urusan Sosial. Batubara ditangkap awal bulan ini kerana didakwa menerima rasuah sebanyak AS$1.2 juta (RM4.8 juta) daripada dua kontraktor yang ditugaskan mengagih bantuan kepada mangsa COVID-19.

Sementara, Uno dilantik sebagai Menteri Pelancongan dan Ekonomi Kreatif baharu menggantikan Wishnutama Kusubandio.

Duta Besar Indonesia di Amerika Syarikat (AS), Muhammad Lutfi akan mengambil alih jawatan Menteri Perdagangan yang disandang Agus Suparmanto.

Yaqut Cholil Qoumas pula dilantik menjadi Menteri Hal Ehwal Agama yang baharu bagi menggantikan Fachrul Razi.

Timbalan Menteri Pertahanan ketika ini, Sakti Wahyu Trenggono dilantik sebagai Menteri Perikanan menggantikan Edhy Prabowo – yang didakwa menerima AS$240,000 (RM975,000) dalam kes membabitkan udang galah import.

Beberapa portfolio termasuk kesihatan, perdagangan dan pelancongan dilihat penting dalam memandu jalan menuju pemulihan COVID-19. – Agensi


Masih banyak kes ceroboh seperti di Raub di pandang sepi? : PEMBELA

BANGI, 4 Jamadilawal 1442H, Sabtu – Walau apa pun keputusan mahkamah berkaitan kes pencerobohan di Raub, tanah-tanah di serata negeri Pahang masih berada dalam keadaan bahaya.

Hal ini kerana isu pencerobohan tanah untuk tanaman durian Musang King di Raub hanyalah sebahagian daripada banyak kes yang berlaku namun dipandang sepi.

Oleh yang demikian, Pertubuhan-Pertubuhan Pembela Islam (PEMBELA) mengajak orang Melayu khususnya untuk ambil berat tentang hal ini dan hadir memberikan sokongan menantikan keputusan mahkamah pada 23 Disember ini.

“Empat hari lagi menjelang keputusan mahkamah untuk kes pencerobohan tanah di Raub (isu Musang King) setelah tertangguh sejak bulan Ogos lagi.

“Apa-apa pun, keputusan ini akan menentukan sama ada pekebun haram itu boleh terus menanam dan mengaut hasil durian Musang King itu atau tidak. Dengan kata lain, apakah mereka akan dihalau atau tidak.

“Rakyat Pahang yang berkelapangan boleh sama-sama hadir ke mahkamah dengan mematuhi SOP (prosedur operasi standard),” katanya dalam satu kenyataan, hari ini.

9 Disember lalu, Mahkamah Tinggi Kuantan menetapkan tarikh 23 Disember untuk keputusan kes pekebun durian Musang King yang menceroboh tanah milik kerajaan negeri.

Penangguhan itu dibuat Hakim Datuk Zainal Azman Ab Aziz bagi memberi laluan kepada kedua-dua pihak responden yang diwakili Peguam Kanan Persekutuan, Noor Fadzila Ishak dan plaintif yang diwakili peguam, Siew Choon Jern dan Brendan Siva menyelesaikan pengurusan kes.

Menurutnya, mahkamah juga perlu meneliti afidavit baharu yang dikemukakan pihak plaintif pada minggu lepas untuk mengguna pakai keputusan yang sama terhadap satu lagi permohonan sama yang difailkan 94 lagi pekebun.

Ini menjadikan keseluruhan sebanyak 204 pekebun memfailkan permohonan semakan kehakiman terhadap enam responden iaitu Pentadbir Tanah Daerah Raub, Pengarah Jabatan Perhutanan, kerajaan Pahang, Perbadanan Kemajuan Pertanian Negeri Pahang, Royal Pahang Resources PKPP Sdn Bhd dan Pejabat Penasihat Undang-Undang Negeri Pahang.


Jemaah menteri setuju tubuh jawatankuasa tangani isu doktor kontrak

PUTRAJAYA, 10 Ramadan 1444H, Sabtu – Jemaah Menteri telah bersetuju menubuhkan Jawatankuasa Peringkat Tertinggi bagi menangani isu doktor kontrak yang menjadi topik hangat dalam negara ketika ini, kata Menteri Kesihatan, Dr Zaliha Mustafa.

Katanya, persetujuan bagi menubuhkan jawatankuasa yang akan menggabungkan beberapa kementerian dan agensi, termasuk pembabitan Ketua Setiausaha Negara, Tan Sri Mohd Zuki Ali itu dicapai oleh Jemaah Menteri semalam.

Beliau berkata demikian dalam kenyataan yang dikeluarkan hari ini susulan desas-desus kemungkinan mogok oleh doktor kontrak pada 3 hingga 5 April ini, dan kemunculan catatan instagram yang menggesa doktor kontrak seluruh negara tampil menyertai mogok berkenaan atau meletak jawatan secara beramai-ramai pada 1 April.

Dr Zaliha berkata, Kementerian Kesihatan (KKM) tidak mempunyai maklumat lanjut mengenai mogok itu, bagaimanapun berpandangan mogok bukan satu penyelesaian terbaik terhadap permasalahan berkaitan profesion perubatan atau mana-mana skim profesional yang lain.

“Sebaliknya perkara ini perlu ditimbang dengan teliti kerana perkhidmatan kesihatan merupakan perkhidmatan kritikal, melibatkan nyawa manusia dan kesejahteraan rakyat,” menurut kenyataan itu.

Beliau berkata, kerajaan dari semasa ke semasa telah memberi respons terhadap permasalahan serta permintaan yang ditimbulkan oleh anggota kesihatan, antaranya mewujudkan perjawatan tetap, penajaan latihan kepakaran atau latihan lanjutan, kenaikan pangkat secara time-based, peluang kenaikan ke gred khas dan mewujudkan gred UD56 untuk pakar perubatan dan sebagainya.

Katanya, KKM sentiasa peka dengan permasalahan serta permintaan yang ditimbulkan dan memastikan ia diteliti sesuai dengan isu semasa serta diberi penyelesaian sewajarnya berdasarkan kepada kemampuan ekonomi negara.

“Justeru, mogok bukan penyelesaian terbaik dan selaku penjawat awam, sama ada berjawatan tetap atau kontrak, mereka adalah tertakluk kepada integriti penjawat awam dan Etika Perkhidmatan Awam,” kata Dr Zaliha. – Bernama


Penduduk Palestin tuntut Israel baiki kediaman rosak kesan kerja gali arkeologi

BAITULMAQDIS, 10 Safar 1444H, Rabu – Penduduk Palestin di Nashashibi, Baitulmaqdis mengadakan bantahan terhadap pihak berkuasa Israel yang enggan bertanggungjawab di atas kerosakan dialami kediaman mereka.

Penduduk menuntut pihak perbandaran negara haram membaik pulih struktur kediaman mereka yang rosak, kesan kerja penggalian di tapak arkeologi.

Bantahan turut diadakan selepas pihak perbandaran memfailkan saman terhadap penduduk dan mengarahkan mereka membaiki kerosakan sendiri atau meninggalkan kediaman masing-masing.

Kira-kira 26 keluarga terpaksa berpindah ke lokasi lain kerana kerja-kerja penggalian menyebabkan rumah mereka mengalami keretakan.

“Kami menetap di sini sejak 1973 lagi namun kerja-kerja penggalian sejak tiga tahun kebelakangan ini dengan memasang konkrit besi di bawah tanah menyebabkan ada rumah penduduk yang retak dan runtuh.

“Lebih dahsyat pihak perbandaran telah mengeluarkan saman supaya penduduk membaik pulih kerosakan sendiri dan menghantar saman kepada kami supaya bertanggungjawab.

“Kami semua tidak berkemampuan untuk membaiki sendiri, lagi pun ini bukan kesalahan kami,” kata penduduk dikenali sebagai Umm Nidal Salaymeh.

Sementara itu, ketua jawatankuasa penduduk, Sameh Abu Asab berkata, 18 keluarga yang menetap di kawasan terjejas adalah warga emas dan orang kurang upaya (OKU) yang berpendapatan rendah. – Agensi


Suami tak berani berdepan isteri, sanggup kahwin guna scam poligami

SHAH ALAM, 19 Jamadilawal 1442H, Ahad – Permintaan pihak tertentu yang mengambil jalan mudah tanpa menghiraukan percanggahan dari aspek etika dan perundangan punca wujudnya kegiatan penipuan atau scam poligami.

Timbalan Pengarah (Akademik dan Pentadbiran), Universiti Sains Islam Malaysia, Dr Ahmad Sanusi Azmi menyifatkan scam berkenaan sama seperti perniagaan yang mempunyai permintaan dan penawaran membabitkan pelbagai pihak.

“Sebenarnya isu scam poligami ini seperti bisnes. Ada permintaan dan ada pembekal.

“Macam mana benda ini berlaku? Kerana memang ada permintaan. Maknanya ada suami-suami tidak berani berhadapan dengan isteri, jadi mereka kahwin di luar menggunakan cara scam ini,” katanya seperti dilapor Sinar Harian.

Sebelum ini, sindiket scam poligami dikesan telah dikesan menyediakan jalan pintas kepada lelaki yang ingin berkahwin lebih daripada satu tanpa pengetahuan isteri pertama.

Mengulas lanjut, Ahmad Sanusi berkata, kebanyakan isteri tidak membenarkan suami berpoligami berikutan bimbang akan kesan perhubungan mereka dalam rumah tangga.

“Antara faktor kebimbangan isteri ialah dari segi kemampuan kewangan suami dan faktor pewarisan harta kerana isteri pertama bimbang harta terpaksa dibahagikan kepada isteri yang lain,” katanya.

Justeru, beliau menyarankan pasangan suami isteri perlu menguasai silibus dalam kursus perkahwinan bagi memahami kepentingan isu ini dengan lebih mendalam.

Katanya, pendidikan awal dalam kursus berkenaan memainkan peranan dalam meningkatkan kesedaran masyarakat, selain konsep berpoligami tidak disalah erti.

“Pasangan muda yang akan berkahwin kita sudah ajar siap-siap. Esok kalau dia terfikir untuk kahwin dua atau tiga, dia mestilah melakukannya dengan penuh tanggungjawab.

“Maknanya perlu dididik daripada awal. Sebenarnya poligami itu tidak salah, namun sikap suami itu sendiri yang menyebabkan konsep (poligami) tersebut tercalar,” jelasnya.


Banyak kes rasuah babitkan isu ketirisan perolehan kerajaan

KUALA LUMPUR, 14 Muharram 1442H, Rabu – Kebanyakan kes rasuah dari tahun 2015 sehingga kini banyak melibatkan isu ketirisan perolehan kerajaan, kata Ketua Pesuruhjaya Suruhanjaya Pencegahan Rasuah Malaysia (SPRM), Datuk Seri Azam Baki.

Tanpa mendedahkan butiran lanjut kes berkenaan, beliau berkata, sejak kebelakangan ini terdapat kes pegawai kerajaan bertugas di syarikat berkaitan kerajaan (GLC) menyeleweng dalam hal-hal perolehan kerajaan sehingga melibatkan kehilangan jutaan ringgit.

“Tanggungjawab kita adalah memastikan supaya pegawai-pegawai GLC agar mereka lebih patuh pada urus tadbir baik dan meningkatkan integriti dalam urus tadbir.

“Saya beri contoh terdapat satu kes di Sabah dahulu yang pihak kerajaan telah mengeluarkan sebanyak RM1.5 bilion untuk projek bekalan air di negeri itu dan apabila SPRM siasat mendapati nilai kos projek kurang daripada separuh sahaja wang yang dikeluarkan,” katanya dalam temu bual bersama radio Melakafm, hari ini.

Azam berkata, wang selebihnya telah hilang dan hasil siasatan SPRM telah menahan tiga pegawai kanan kerajaan yang masih dalam perbicaraan dan merampas wang berjumlah RM114 juta daripada mereka.

Sementara itu, mengulas mengenai Pelan Antirasuah Nasional (NACP) 2019-2023, Azam berkata, Perdana Menteri Tan Sri Muhyiddin Yassin masih meneruskan lagi usaha pencegahan rasuah secara berkesan dengan menyokong SPRM dalam pelbagai aktiviti.

Beliau berkata, pelan berkenaan mengandungi banyak inisiatif untuk mencegah rasuah secara berkesan.

Katanya, pihaknya mengamalkan ketelusan dengan memaklumkan kepada masyarakat tentang kes-kes berprofil tinggi supaya orang ramai tahu hasil siasatan SPRM.

NACP dilancarkan pada awal Januari tahun lepas bagi memperkasa dan mempertingkat integriti dalam kalangan penjawat awam. – Bernama


ADUN Temangan, ADUN Meranti ada ciri kepimpinan teraju Kelantan

BANGI, 27 Muharam 1445H, Isnin – Penganalisis politik melihat Ahli Dewan Undangan Negeri (ADUN) Temangan, Dr Mohamed Fadzli Hassan dan ADUN Meranti, Datuk Mohd Nassurudin Daud memiliki ciri kepimpinan progresif dan dinamik sebagai Menteri Besar Kelantan yang baharu.

Penasihat Unit Literasi dan Advokasi Politik, Universiti Malaysia Terengganu (UMT), Prof Madya Dr Mohd Izani Mohd Zain berkata, calon menteri besar mesti mempunyai ciri-ciri khas seperti mampu memperkenal dan melaksanakan dasar terbaik kepada rakyat di Kelantan.

Atas sebab itu, beliau berpandangan bahawa PAS perlu membuktikan partinya dapat menonjolkan pemimpin progresif dan dinamik sebagai Menteri Besar yang baharu susulan prestasi cemerlang pada Pilihan Raya Negeri (PRN), kelmarin.

Katanya, peneraju negeri itu juga umpama arkitek aspek pembangunan yang dapat memberikan manfaat kepada kesejahteraan rakyat.

“Apa pun, menteri besar mestilah dapat menyantuni rakyat tanpa mengira latar belakang mereka, walaupun PAS menang besar di Kelantan.

“Juga penting, calon menteri besar mestilah mempunyai pemikiran yang bersedia untuk bekerjasama dengan Kerajaan Pusat demi rakyat,” katanya seperti dilapor media tempatan.

Sebelum ini, PAS mengumumkan Kelantan dijangka mempunyai Menteri Besar atau Timbalan Menteri Besar baharu dengan mencadangkan gabungan agamawan dan teknokrat untuk dua jawatan itu selepas menang PRN.

Setiausaha Agung PAS, Datuk Seri Takiyuddin Hassan berkata, Menteri Besar adalah individu berpengalaman dan semestinya dipilih daripada salah seorang Exco sebelum ini.

Untuk rekod, Mohamed Fadzli sebelum ini adalah Pengerusi Jawatankuasa Pembangunan Insan, Pendidikan, Pengajian Tinggi, Sains dan Teknologi negeri manakala Mohd Nassuruddin pula adalah Pengerusi Jawatankuasa Pembangunan Islam, Dakwah, Penerangan dan Hubungan Seranta negeri.


MACAU SCAM: Pesara awam rugi lebih RM1.6 juta

SIBU, 26 Jamadilawal 1443H, Jumaat  – Seorang wanita yang merupakan pesara awam di Sibu kerugian lebih RM1.63 juta akibat sindiket ‘Macau Scam’ dalam tempoh dua bulan ini.

Pemangku Ketua Polis Daerah Sibu Supt Dr Collin Babat berkata, penipuan tersebut bermula apabila mangsa menerima panggilan telefon daripada seorang lelaki yang mendakwa dirinya ejen insurans pada 27 Okt lepas.

Collin berkata, pemanggil tersebut telah memberitahu mangsa dia mempunyai tuntutan insurans kemalangan yang masih belum diselesaikan di Bukit Bintang, Kuala Lumpur.

“Talian mangsa kemudian dipindahkan kepada individu mendakwa dirinya sebagai Sarjan Razif, yang memberitahu mangsa terlibat dalam pengubahan wang haram dari 2020 hingga 2021 dan waran tangkap dikeluarkan terhadapnya,” kata Collin dalam satu kenyataan, hari ini.

‘Sarjan Razif’ kemudian menawarkan diri untuk membantu mangsa menyelesaikan kesnya tetapi mangsa perlu membuka dua akaun atas namanya untuk memberi akses kepada Bank Negara Malaysia menjalankan siasatan.

“Mangsa kemudian membuka dua akaun berdasarkan arahan diberikan dan menyerahkan nama pengguna serta kata laluan kepada suspek,” katanya.

Pada 10 Nov, mangsa memasukkan wang simpanannya ke dalam akaun tersebut untuk tujuan siasatan.

Dia hanya menceritakan perkara itu dengan abangnya pada Selasa lepas dan diberitahu bahawa dia mungkin telah ditipu.

Apabila menyemak akaun banknya selepas itu, mangsa mendapati 52 transaksi pengeluaran berjumlah RM1,638,943 telah dibuat dan membuat laporan polis keesokannya. – Bernama


India dijangka cecah jumlah kematian sejuta Ogos ini

DELHI, 28 Ramadan 1442H, Isnin – Kematian COVID-19 di India berpotensi mencapai angka sejuta pada 1 Ogos tahun ini, lapor sebuah editorial jurnal perubatan, Lancet memetik anggaran Institut Kesihatan dan Penilaian Kesihatan – sebuah pusat penyelidikan kesihatan global bebas Universiti Washington.

“Institut Metrik dan Penilaian Kesihatan menganggarkan bahawa India akan menyaksikan satu juta kematian yang mengejutkan berikutan COVID-19 menjelang 1 Ogos.

“Sekiranya ia berlaku, pemerintah Perdana Menteri, Narendra Modi akan bertanggungjawab atas musibah yang menjadi malapetaka negara,” katanya.

Kes COVID India meningkat dengan catatan 414,188, manakala kematian meningkat sebanyak 3,915.

India mencatatkan lebih daripada 4,000 kematian COVID-19 dalam tempoh sehari.

Kementerian Kesihatan India melaporkan semalam bahawa 4,092 kematian dicatat dalam tempoh 24 jam terakhir, menjadikan jumlah kematian keseluruhan kepada 242,362.

Manakala kes baharu pula meningkat sebanyak 403,738.

India telah menyaksikan 10 juta kes dalam tempoh masa empat bulan terakhir.

New Delhi telah berusaha untuk mengatasi wabak itu, yang menyerang sistem penjagaan kesihatannya, dan banyak pakar mengesyaki kematian rasmi serta jumlah kes direkodkan adalah terlalu rendah. – Agensi


Perampas tanah Palestin! Pendirian Malaysia dalam isu Israel jelas

BANGI, 17 Syawal 1442H, Sabtu – Pendirian Malaysia terhadap isu Israel adalah jelas iaitu ianya sebuah negara haram yang wujud di atas rampasan tanah dan tempat tinggal rakyat Palestin.

Pendirian tersebut sepatutnya dipegang oleh rakyat Malaysia tanpa mengira bangsa dan agama, kerana isu keganasan yang dilakukan oleh rejim Zionis jelas melibatkan hak asasi manusia serta pencabulan undang-undang antarabangsa.

Justeru, agak pelik apabila masih ada segelintir pihak bertindak memomokkan pendirian kerajaan yang menyokong Palestin, baru-baru ini.

Pihak berkenaan dilaporkan mempertikaikan pendirian tegas Malaysia terhadap kezaliman yang dilakukan rejim Zionis Israel ke atas Palestin dengan mengaitkan isu pandemik COVID-19 yang dihadapi negara ini.

Bagaimanapun bagi Ketua Komunikasi dan Multimedia Pertubuhan-Pertubuhan Islam Pembela (PEMBELA), Haji Rashidi Haris, itulah perbezaannya antara orang beriman dengan yang tidak.

Dakwanya, mereka langsung tidak mengerti berkenaan soal ummah dan ukhwah di dalam Islam.

Dalam satu kenyataan, beliau menegaskan bahawa kesengsaraan diri seorang muslim itu tidak mengurangkan tanggungjawab dan keprihatinan kepada umat Islam yang lain.

“Cubit paha kanan, paha kiri pun merasa juga.

“Begitulah apa yang dirasai oleh umat Islam Malaysia susulan daripada serangan ganas lagi zalim yang dilakukan oleh rejim Zionis tatkala umat Islam di Palestin sedang mengerjakan ibadat solat di Masjid al-Aqsa dalam bulan Ramadan yang lepas baru-baru ini,” katanya.


Hampir 7,000 pegawai, pakar perubatan letak jawatan sejak 2018

KUALA LUMPUR, 29 Syaaban 1444H, Rabu – Seramai 6,036 pegawai perubatan dan 890 pakar perubatan Kementerian Kesihatan (KKM) telah meletak jawatan dari tahun 2018 hingga 2022.

Timbalan Menteri Kesihatan Senator Lukanisman Awang Sauni berkata, dalam tempoh sama juga seramai 1,651 pegawai farmasi KKM telah meletakkan jawatan.

Beliau berkata antara alasan peletakan jawatan itu ialah untuk berkhidmat dalam sektor swasta dan badan berkanun, atas sebab peribadi, menerima tawaran menjadi pensyarah institusi pengajian awam dan swasta, melanjutkan pelajaran, masalah kesihatan, berhijrah ke luar negara serta membuka klinik atau farmasi sendiri.

KKM turut ambil maklum isu berbangkit peletakan jawatan ini disebabkan suasana atau persekitaran kerja di kementerian.

“Saya lihat isu ini adalah universal, kita tidak dapat halang mereka berhijrah untuk pendapatan yang lebih baik dan persekitaran kerja yang lebih kondusif,” katanya.

Beliau berkata demikian bagi menjawab soalan Senator Ir Md Nasir Hashim yang mahu kementerian menyatakan apakah punca doktor dan ahli farmasi mengambil keputusan berhenti daripada perkhidmatan di hospital kerajaan dalam sesi pertanyaan bagi jawab lisan di Dewan Negara hari ini.

Lukanisman pada masa sama mengakui terdapat juga pegawai yang menyatakan alasan peletakan jawatan mereka kerana merasakan diri dibuli ketika bertugas selain tekanan tugas yang berat sehingga merasakan KKM tidak mampu menjaga kebajikan pekerja.

“Bagaimanapun untuk kes-kes seperti ini, kita sedia membantu mereka dan beri peluang untuk bertugas.

“KKM juga sedang mencari solusi berkaitan insiden buli sehingga membawa kepada peletakan jawatan.

“Buat masa ini kita sudah ada sistem iaitu pegawai boleh memanjangkan aduan mereka sekiranya terdapat masalah atau isu dalam fasiliti KKM,” katanya. – Bernama


Cerun tambak runtuh punca rekahan jalan LPT1

BANGI, 25 Safar 1445H, Isnin – Lembaga Lebuhraya Malaysia (LLM) memaklumkan terdapat rekahan di permukaan jalan di antara KM118.2 ke KM117.8 Lebuhraya Pantai Timur 1 (LPT1) arah Kuala Lumpur, membabitkan lorong kecemasan dan sebahagian lorong perlahan.

Ketua Pengarah LLM dalam kenyataan hari ini berkata, pemerhatian awal punca berlakunya mendapan itu adalah disebabkan daripada runtuhan cerun tambak di kawasan kerja-kerja tebatan banjir.

Katanya, pihak syarikat konsesi juga memaklumkan hujan lebat telah berlaku sejak tiga hari kebelakangan ini.

LLM berkata, sebaik dimaklumkan ANIH Berhad mengenai kejadian itu, juruteranya telah bergegas ke lokasi dan melaksanakan tinjauan bersama pihak syarikat konsesi serta kontraktor.

“Tinjauan tapak ini turut disertai oleh Pengarah dan jurutera dari Pejabat Wilayah Timur LLM,” katanya.

Bagi memastikan keselamatan pengguna lebuh raya dan kelancaran aliran trafik, LLM serta ANIH Berhad menutup keseluruhan lorong arat barat dan mengaktifkan laluan kontra jam 4.15 petang semalam.

“Sebagai langkah jangka pendek, pihak syarikat konsesi telah mengarahkan pihak kontraktor untuk menutup kawasan rekahan dengan kanvas bagi mengawal hakisan.

“Penanda enapan akan dipasang bagi memantau pergerakan tanah dan aktiviti penyiasatan tanah secara komprehensif akan dilaksanakan segera,” katanya.

Beliau berkata, Pejabat Wilayah Timur LLM, syarikat konsesi, perunding dan kontraktor juga diarahkam untuk berada di tapak selama 24 jam bagi memantau keadaan.

Katanya, laporan awal kejadian telah dikemukakan kepada Menteri Kerja Raya, Datuk Seri Alexander Nanta Linggi dan laporan penuh sedang disediakan.

“Adalah dimaklumkan bahawa laluan ini masih boleh dilalui oleh semua kenderaan dan para pengguna diminta untuk berhati-hati serta mematuhi papan tanda lalulintas.

“Bagaimanapun, sekiranya tiada keperluan mendesak, pengguna adalah dinasihatkan untuk mengelakkan laluan ini bagi mengelakkan kesesakan,” katanya.


Premis nasi ayam claypot ‘viral’ bukan pemegang sijil halal Jakim

BANGI, 24 Safar 1445H, Ahad – Jabatan Kemajuan Islam Malaysia (Jakim) mengesahkan premis nasi ayam claypot dekat Sri Petaling, bukan pemegang Sijil Pengesahan Halal Malaysia (SPHM) yang sah.

Pengesahan itu dikeluarkan Jakim susulan tular di media sosial berkenaan status halal premis terbabit yang menjadi pertikaian netizen.

Jakim dalam kenyataan di Facebooknya berkata, pihaknya tidak pernah mengeluarkan pensijilan halal untuk premis berkenaan.

“Sehubungan dengan itu, pengguna muslim adalah dinasihatkan agar sentiasa berhati-hati dalam memilih premis makanan yang ingin dikunjungi.

“Pastikan premis yang dipilih merupakan pemegang Sijil Pengesahan Halal Malaysia yang sah daripada Pihak Berkuasa Berwibawa Pensijilan Halal Malaysia,” katanya.

Jakim memaklumkan, bagi mengetahui produk dan premis makanan yang memiliki SPHM, orang ramai boleh melayari Portal Rasmi Halal Malaysia di https://www.halal.gov.my/v4/.

Selain itu boleh juga dilakukan melalui aplikasi telefon pintar, Verify Halal.

Terdahulu, tular sebuah video berkenaan status halal sebuah premis nasi ayam dalam claypot di Seri Petaling yang diusahakan suami isteri Muslim tular di media sosial dan dikunjungi orang ramai.

Namun pendedahan beberapa individu mengenai bahan didakwa tidak halal digunakan pasangan itu meragukan masyarakat.

Difahamkan, premis berkenaan ketika ini sudah ditutup sementara susulan penularan isu berkenaan.


Komuniti muslim di Jerman bimbang Islamophobia semakin meningkat

BERLIN, 21 Jamadilawal 1442H, Selasa – Komuniti Turki-Muslim Jerman semakin bimbang dengan peningkatan jenayah kebencian Islamophobia di negara itu, kata tokoh kanan kepada Anadolu Agency.

Presiden Persatuan Turki-Muslim IGMG, Kemal Ergun berkata, semakin banyak masjid menjadi sasaran ancaman, vandalisme, mahupun pembakaran dalam beberapa bulan terakhir.

“Sekurang-kurangnya 122 masjid menjadi sasaran serangan seperti itu tahun lalu,” katanya, sambil menambah terdapat puluhan masjid menerima banyak ancaman bom oleh neo-Nazi atau kumpulan pelampau lain, hingga mencetuskan kebimbangan masyarakat.

“Kami meminta pihak berkuasa polis untuk melakukan siasatan yang lebih berkesan dan menangkap pelaku serangan ini,” katanya.

Ergun, yang mengetuai salah satu organisasi Turki-Muslim terbesar di negara itu, mengatakan umat Islam mengalami permusuhan dan diskriminasi dalam kehidupan seharian mereka kerana timbulnya prasangka anti-Muslim.

Beliau mengatakan bahawa wanita Muslim khususnya yang memakai tudung sering diganggu secara lisan di jalanan, dan insiden serangan fizikal juga dilaporkan meningkat.

Menurut angka rasmi, polis mencatatkan 632 jenayah Islamofobia di Jerman dari Januari hingga November 2020.

Ini termasuk penghinaan, surat ancaman, gangguan ketika melakukan ibadah, serangan fizikal, dan kerosakan harta benda.

Angka sebenar diyakini lebih tinggi, kerana banyak mangsa tidak mengajukan aduan jenayah kepada polis, terutama disebabkan oleh ketidakpercayaan mereka terhadap penguatkuasaan undang-undang.

Durmus Yildirim, ketua ATIB, salah satu organisasi budaya Turki-Muslim terbesar di Jerman, mengkritik ahli politik populis sayap kanan kerana menghasut kebencian dan diskriminasi terhadap pendatang dan Muslim.

“Kami menggesa hentikana retorik rasis dan populis ini, usaha harus dilakukan untuk hidup bermasyarakat secara damai,” katanya kepada Agensi Anadolu,m.

Durmus berkata, komuniti Turki kira-kira 3 juta orang – tidak akan menyerah kepada ancaman oleh kumpulan dan pihak kanan.

“Kami adalah sebahagian dari Eropah, kami tinggal di sini. Generasi ketiga, keempat kami dilahirkan dan dibesarkan di Jerman, ia juga menjadi tanah air kita,” katanya.

Sebagai negara yang mempunyai lebih daripada 80 juta rakyat, Jerman mempunyai penduduk Muslim kedua terbesar di Eropah Barat selepas Perancis. Di antara 4.7 juta umat Islam di negara ini, 3 juta daripadanya berasal dari Turki.

Negara ini menyaksikan perkauman dan Islamophobia yang semakin meningkat dalam beberapa tahun kebelakangan ini, didorong oleh propaganda kumpulan neo-Nazi dan pembangkang kanan, parti AfD yang berusaha menimbulkan ketakutan terhadap umat Islam dan pendatang untuk memperoleh lebih banyak sokongan. – Agensi


Pemerintahan dominan pribumi hanya boleh dicapai jika parti Melayu sepakat

BANGI, 18 Rejab 1442H, Selasa – Pemerintahan dominan pribumi hanya mampu kekal dan stabil sekiranya tiga parti politik utama Melayu – UMNO, PAS dan Parti Pribumi Bersatu Malaysia (Bersatu) – bergerak dalam satu pasukan untuk Pilihan Raya Umum Ke-15 (PRU15).

Jaringan NGO Sedar (SEDAR) menjangkakan kesatuan tiga parti utama itu dalam satu pasukan dan lambang pada pilihan raya akan datang, berupaya membentuk sebuah kerajaan yang kuat serta stabil.

Ini kerana, hanya dengan memiliki jumlah majoriti kerusi kukuh sahaja boleh menjamin kestabilan politik dan ekonomi di negara ini, kata Timbalan Presiden SEDAR, Datuk Seri Wan Ahmad Wan Omar.

“Sebuah kerajaan yang kuat dengan kedudukan jumlah kerusi majoriti kukuh, diterajui oleh sebuah jajaran politik yang teguh boleh menjamin kestabilan untuk kemakmuran rakyat.

“Walaupun menang pilihan raya tetapi jika majoriti yang tipis dan parti-parti menganggotainya bercakaran dan gagal mencari kesepakatan, kerajaan boleh tumbang bila-bila masa serta pemerintah dominan pribumi berkubur,” katanya dalam kenyataan, hari ini.

Justeru, beliau berkata, sangat mengecewakan jika tiga parti utama Melayu itu gagal mencari kesepakatan, kerana ia memberi peluang kepada parti lawan iaitu Pakatan Harapan (PH) berkuasa semula.

“Adakah itu yang kita mahu? Hakikatnya, orang Melayu rata-rata serik dengan pengalaman 22 bulan di bawah PH yang ditunjangi parti rasis DAP dan PKR yang liberal.

“Apa yang berlaku selama 22 bulan benar-benar membuka mata orang Melayu. Semua penyokong LTTE dibebaskan, kematian Mohd Adib tidak terbela, Lim Guan Eng dibebaskan,” katanya.

Katanya, selama tempoh itu juga, 17,000 penjawat awam dipecat, aset Tabung Haji dipindahkan ke Kementerian Kewangan dan aset Lembaga Tabung Angkatan Tentera (LTAT) serta Khazanah dijual.

“Orang Melayu sama sekali tidak reda melihat DAP kembali berkuas di bumi ini.

“Oleh itu, SEDAR merayu kepada kepimpinan UMNO, PAS dan Bersatu supaya segera mencari penyelesaian agar satu jajaran politik yang kuat diwujudkan bagi menentang PH (DAP-PKR) pada PRU15.

“Hanya kerajaan pemerintahan dominan pribumi yang kuat mampu menjamin butir-butir kontrak sosial yang termaktub dalam Perlembagaan,” katanya.


Buat laporan jika jadi mangsa gangguan seksual dalam talian

KUALA TERENGGANU, 24 Safar 1445H, Ahad – Mangsa gangguan seksual dalam talian atau alam maya digesa agar membuat laporan kepada pihak berkuasa, kata Timbalan Menteri Pembangunan Wanita, Keluarga dan Masyarakat (KPWKM), Aiman Athirah Sabu.

Beliau berkata, kes gangguan seksual secara dalam talian didapati semakin meningkat susulan kepesatan perkembangan alatan komunikasi canggih dan media sosial.

Justeru katanya, mangsa perlu bersuara dan membuat laporan kepada Suruhanjaya Komunikasi dan Multimedia (MCMC) serta Polis Diraja Malaysia (PDRM) bagi mengekang jenayah tersebut daripada terus berleluasa.

“Gangguan seksual bukan sahaja secara fizikal atau berdepan. Tetapi dengan cabaran gadget dan media sosial, ia telah melarat secara dalam talian.

“Komen-komen netizen di media sosial juga boleh jadi satu bentuk gangguan seksual. Kalau mangsa berasa tidak selesa boleh buat laporan kepada MCMC dan polis untuk tindakan lanjut diambil,” katanya pada program Jerayawara Kasih KPWKM@Advokasi Antigangguan Seksual Negeri Terengganu, hari ini.

Dalam pada itu, Aiman Athirah berkata, jumlah kes gangguan seksual di Terengganu pada tahun lalu sangat rendah, iaitu 14 kes dengan satu daripadanya melibatkan kanak-kanak.

Bagaimanapun menurut beliau, situasi tersebut tidak boleh dipandang ringan kerana kesan terhadap mangsa mungkin dalam jangka masa panjang.

“Tahun lepas  477 kes gangguan seksual direkodkan di seluruh negara. Tetapi kita percaya jumlah sebenar lebih banyak kerana ramai yang tidak membuat laporan,” katanya.

Sementara itu, beliau berkata, Terengganu adalah lokasi kelapan penganjuran program tersebut dan akan diteruskan ke lima lagi lokasi iaitu Sabah, Kedah, Perak, Kuala Lumpur dan Johor sebelum akhir tahun ini.- Bernama


Tawaran gila! Agenda siapa PH nak julang?

PARTI mana dan pemimpin manakah dari Pakatan Harapan yang mencetuskan ‘tawaran’ gila ini?

Dari DAP kah?

Atau PKR kah?

Atau PAN kah?

Kewarganegaraan automatik kepada warga emas dan kerakyatan bagi anak angkat?

Agenda siapakah sebenarnya yang ingin dijulang oleh Pakatan Harapan?

Nak jayakan tuntutan golongan minoriti atau kepentingan etnik tertentu?

Kalau Perlembagaan pun puak Pakatan Harapan sanggup pinda untuk menjayakan tawaran beracun ini, bayangkan berapa banyak lagi peruntukan-peruntukan Perlembagaan yang mereka akan pinda untuk menjayakan ‘tawaran-tawaran’ lain sekiranya mereka berkuasa dan membentuk kerajaan.

Puak Pakatan Harapan kini mungkin sedang merasa terlalu yakin boleh menang dalam PRU15 ini, yakni keyakinan tinggi bahawa mereka boleh memenangi kerusi dua pertiga majoriti bagi membolehkan Perlembagaan dipinda.

Adakah rakyat dan para pengundi akan membiarkan negara menjadi huru hara dan berpecahbelah dengan ‘tawaran-tawaran pilihan raya’ yang gila ini?

Tawaran ini lebih teruk kesannya dari serangan kanser!

p/s Barisan Nasional pun apa kurangnya?

Mohd Luttfi Abd Khalid
Pengerusi iPeguam/Pemerhati politik


WHO lancar rangkaian global kesan ancaman penyakit berjangkit

GENEVA, 1 Zulkaedah 1444H, Ahad – Pertubuhan Kesihatan Sedunia (WHO) melancarkan rangkaian global untuk membantu mengesan ancaman penyakit berjangkit seperti COVID-19 dengan pantas dan berkongsi maklumat untuk mencegah penyebarannya.

Menurut WHO, Rangkaian Pengawasan Patogen Antarabangsa (IPSN) akan menyediakan platform untuk menghubungkan negara dan wilayah, selain menambah baik sistem untuk mengumpul serta menganalisis sampel.

Katanya, rangkaian ini bertujuan untuk membantu memastikan ancaman penyakit berjangkit dikenal pasti dan dikesan dengan pantas serta maklumatnya dikongsi dan diambil tindakan untuk mencegah pandemik seperti wabak COVID-19.

Rangkaian IPSN akan bergantung pada genomik patogen untuk menganalisis kos genetik virus, bakteria dan organisma lain yang menyebabkan penyakit bagi memahami potensi penularan serta cara mengawalnya daripada merebak.

Data yang dikumpulkan akan dimasukkan ke dalam sistem pengawasan penyakit yang lebih luas bagi mengenal pasti serta mengesan penyakit, dalam usaha membendung wabak serta membangunkan rawatan dan vaksin.

Ketua WHO, Tedros Adhanom Ghebreyesus memuji matlamat rangkaian baharu itu, dan menegaskan bahawa IPSN boleh memainkan peranan penting dalam aspek keselamatan kesihatan.

“Seperti yang ditunjukkan dengan jelas kepada kita ketika pandemik COVID-19, dunia lebih kuat apabila ia bersatu untuk memerangi ancaman kesihatan bersama,” katanya.

IPSN – yang diumumkan sehari sebelum mesyuarat tahunan negara anggota WHO bermula di Geneva – akan mempunyai sekretariat dalam Hab WHO untuk Perisikan Pandemik dan Epidemik.- Agensi


Parti politik Melayu perlu banyak muhasabah

BANGI, 17 Muharram 1444H, Isnin – Demi kepentingan parti politik serta undi, tidak mustahil prinsip boleh digadaikan dan maslahat umat dicampakkan.

Pemerhati politik, Mohd Lutfi Abdul Khalid berkata, bilangan angka majoriti, terbesar, dominan tidak semestinya sinonim dengan bersama haq atau syarie.

Sementara kecil dan sedikit juga katanya, tidak selalunya bermaksud lemah atau kalah.

“Umur yang panjang dan pengalaman luas tidak selalu menjadikan seseorang itu matang atau bebas dari kesilapan.

“Ia malah boleh melahirkan keangkuhan dan kesombongan.

“Parti-parti politik berwajah Islam dan Melayu perlu membiasakan diri dengan muhasabah dan dimuhasabah,” katanya menerusi hantaran di Facebook beliau.

Terdahulu, PAS menyifatkan tindakan ‘berkawan’ dengan Parti Pribumi Bersatu Malaysia (Bersatu) menerusi Perikatan Nasional (PN) bukan kesilapan namun dibuat selepas mengambil kira penyatuan ummah.

Malah, ia dibuat kerana berteraskan kepada ketetapan harus memilih satu-satu kelompok tertentu sahaja.

Dalam pada itu, Mohd Lutfi membangkitkan persoalan mengenai tindakan PAS sebelum ini yang mengadakan tahaluf siyasi bersama DAP.

“Adakah berkawan dengan parti rasis cauvinis DAP melalui apa yang dipanggil Tahaluf Siyasi juga bukan satu kesilapan?

“Apa sudah jadi dengan hubungan ‘ukhuwwah’ tersebut.

“Masih mesra dan akrab lagikah? Sudah tercapaikah maslahat agama dan umat?” soalnya.


Pengarah dipenjara, didenda RM2.25 juta kerana gagal hadir untuk siasatan: SC

KUALA LUMPUR, 15 Zulhijjah 1443H, Jumaat – Suruhanjaya Sekuriti Malaysia (SC) telah mensabitkan kesalahan terhadap seorang pengarah syarikat bagi tiga kesalahan di bawah Seksyen 32(8)(a) Akta Pencegahan Pengubahan Wang Haram, Pencegahan Pembiayaan Keganasaan dan Hasil Daripada Aktiviti Haram 2001 (Akta 613).

Dalam kenyataan hari ini, SC berkata Mahkamah Sesyen Kuala Lumpur telah mengenakan hukuman denda sebanyak RM100,00 dan penjara sehari bagi setiap tiga pertuduhan itu ke atas Pengarah CTB Solutions Sdn Bhd Amirruddin Nin.

“Kesalahan itu yang dilakukan antara 15 Jun, 2017 dan 18 Februari, 2020 adalah berhubung dengan kegagalan Amirruddin untuk hadir di hadapan pegawai penyiasat SC bagi pemeriksaan berkaitan siasatan pengubahan wang haram,” kata suruhanjaya itu.

Menurut SC, Hakim Mahkamah Sesyen Kamarudin Kamsun juga mendapati Amirruddin, 52, bersalah kerana terus menerus gagal mematuhi arahan yang dikeluarkan SC untuk hadir bagi pemeriksaan iaitu selama 979 hari.

Mahkamah telah memerintahkan Amirruddin untuk membayar denda harian sebanyak RM2,000 dengan jumlah sebanyak RM1,958,000.

Jumlah denda keseluruhan terhadapnya berikutan sabitan itu adalah sebanyak RM2,258,000.

“SC ingin mengingatkan orang ramai bahawa kegagalan untuk mematuhi notis bertulis yang dikeluarkan oleh pegawai penyiasat SC adalah satu kesalahan yang boleh dihukum di bawah undang-undang sekuriti kerana ini akan menghalang suruhanjaya melaksanakan fungsi penyiasatan dan penguatkuasaannya yang amat penting dalam mengekalkan integriti pasaran modal,” kata SC.

CTB Solutions merupakan syarikat penyedia penyelesaian pengurusan armada Sistem Penentu Kedudukan Global (GPS) bersepadu yang fleksibel untuk pelbagai industri. – Bernama


Pertembungan tiga penjuru antara parti Melayu sukar dielak

BANGI, 4 Muharram 1444H, Selasa – Pertandingan tiga penjuru antara parti Melayu Islam sukar dielak dan perlu diteruskan atas nama semangat persaudaraan.

Bekas Ahli Jawatankuasa PAS Pusat, Datuk Dr Mohd Khairuddin Aman Razali berkata, perkara berkenaan perlu diterima sebagai persaingan sihat dalam arena politik.

“Serang menyerang politik boleh dikurangkan dan diganti dengan kritikan politik yang adil dan berilmu serta berfakta.

“Budaya politik matang sejahtera memang wajar diamalkan oleh semua orang politik dengan sentiasa mengemukakan politik berprinsip, politik penyelesaian Islam, melebarkan nasihat-menasihati, amar makruf nahi mungkar, politik mengutamakan rakyat, politik benar tidak mencipta persepsi, politik damai dan diplomasi serta politik rasional dan profesional,” katanya dalam kenyataan di Facebook, hari ini.

Kenyataan berkenaan dipercayai merujuk kepada ucapan Timbalan Presiden PAS, Datuk Seri Tuan Ibrahim Tuan Man yang menyentuh isu kerjasama antara PAS dan UMNO bagi berdepan Pilihan Raya Umum ke-15 (PRU15).

Menurutnya, kerjasama antara PAS dan UMNO perlu dibuat secara menyeluruh dan bukan di negeri tertentu sahaja.

Bagaimanapun, Mohd Khairuddin berkata, Muafakat Nasional (MN) masih ada harapan lagi dan tetap berguna walaupun hubungannya kini dilihat suam-suam kuku.

Tegas Ahli Parlimen Kuala Nerus itu, gabungan antara PAS dan UMNO diyakini mampu dijadikan platform kerjasama dalam perkara kebajikan dan takwa.

Katanya, selagi kerajaan bersama di peringkat Persekutuan berjalan, ruang kerjasama sentiasa ada untuk diperkukuhkan.


Fasiliti di Kelantan hanya mampu bertahan 2 bulan jika kes meningkat

KOTA BHARU, 10 Jamadilakhir 1442H, Sabtu – Sekiranya kes jangkitan COVID-19 terus meningkat, fasiliti sedia ada untuk pesakit wabak itu di Kelantan, dijangka hanya mampu bertahan dua bulan.

Pengarah Jabatan Kesihatan Negeri Kelantan (JKNK), Datuk Dr Zaini Husin berkata, pihaknya bimbang apabila kes jangkitan di negeri itu menunjukkan lonjakan melebihi 100 kes pada setiap hari.

Mengikut Kementerian Kesihatan Malaysia (KKM), katanya, kadar kebolehjangkitan (Rt) atau R-naught (R0) COVID-19 di negeri ini adalah 1.26, melebihi bacaaan Rt kebangsaan, iaitu 1.14.

“Sekiranya kes COVID-19 di Kelantan menunjukkan trend peningkatan, kita bimbang kebolehjangkitan juga semakin meningkat, sekali gus fasiliti yang ada tidak mampu untuk menampung keperluan pesakit mendapatkan rawatan.

“Fasiliti bagi menampung pesakit COVID ketika ini adalah lapan hospital serta empat Pusat Kuarantin dan Rawatan COVID-19 (PKRC) iaitu tiga di Kota Bharu dan satu di Gua Musang.

“Tiga PKRC di Kota Bharu membabitkan Dewan Jubli Perak, Kolej Kejururawatan Kota Bharu dan Pusat Tarbiah Islamiah Kelantan (PUTIK),” katanya.

Mengulas lanjut, Dr Zaini berkata, kakitangan JKNK yang bertugas bagi menangani kes COVID-19 masih mencukupi.

Tetapi, katanya, kakitangan yang dihantar bertugas di luar Kelantan akan dipanggil pulang ke negeri ini jika keadaan memerlukan.

“Bagaimanapun, setakat ini, kakitangan yang bertugas bagi menangani kes COVID-19 masih mencukupi,” katanya.


UEC akan jadi penyebab ‘mereka’ lebih angkuh

SUASANA hari ini perlukan keinsafan yang tinggi dari kita semua. Suasana yang sangat perlu untuk kita memperbanyakkan ibadah, doa dan muhasabah.

Negara kita masih dalam suasana kecelaruan politik yang tidak berkesudahan.

Mari kita insafi dengan melihat kepada jawapan Saidina Umar Al-Khattab, apabila ditanya tentang satu soalan kepadanya. (rujuk dalam Kitab Muntalaq, bab Golongan Baik Yang Binasa).

Apakah sebuah negara bisa hancur dan binasa sedangkan negara itu sedang makmur?

Jawapan Saidina Umar ini sangat yang perlu kita jadikan pengajaran.

“Ya, negara yang makmur akan hancur apabila orang-orang jahat daripada penduduk negara tersebut mengatasi orang-orang yang baik. Tunggulah masa kehancurannya.”

Inilah sebab-sebab berlakunya segala kemusnahan dan penyakit yang paling merbahaya.

Jika negara dikuasai oleh golongan fujjar, orang yang melakukan kejahatan, orang yang berkepentingan hawa nafsu, berkepentingan parti dan berkepentingan dirinya tunggulah masa kehancurannya.

Apabila orang zalim atau fasik berkuasa dan menjadi pemimpin, dia akan melantik mereka yang sama jahat dan fasik sepertinya untuk mengurus sesuatu urusan. Orang yang jahat selalu tertipu dengan tawanan nafsunya lalu tertutup pintu hatinya. Malah mereka akan lalai dari mendatangkan kebaikan kepada bangsa dan negara sendiri.

Sikap tidak kisah apa yang berlaku kepada orang lain dan generasi akan datang demi semata-mata menjaga kepentingan parti politik dan kepentingan peribadi adalah bunga-bunga sebuah kehancuran.

Jika kita singkap kembali sejarah, tentera Tartar masuk memusnahkan Baghdad, saat itu bukan ketika negara Islam lemah dan miskin.

Allah SWT sangat sayang kepada orang beriman, kepada sebuah negara Islam. Jika kefasadan melata, rasuah berleluasa, kezaliman bermaharaja akan rosak masyarakat dan akan hancurlah negara.

Solusi kepada masalah dalam negara kita ini adalah sangat perlu ada orang benar-benar beriman dan mencintai Allah bangun memperbaiki dan menjaga watan berdaulat ini.

Zalim bagi seorang pemimpin, jika hanya kerana menjaga kepentingan parti, kerana mengekalkan kerusi, UEC yang merosakkan negara diiktiraf.

UEC akan menyebabkan kaum Cina lebih angkuh, semakin jauh dari mencintai negara, semakin tidak menghormati dan menghayati sejarah sebenar watan ini, dan semakin sukar mengiktiraf Bahasa Melayu sebagai Bahasa Kebangsaan yang menyatukan seluruh rakyat.

Sangat wajar seluruh rakyat dan pemimpin yang cintakan watan ini bersatu menolak UEC tanpa kompromi. Bersatulah wahai seluruh bangsaku demi masa depan generasi di tanah air berdaulat ini.

Kaslawati Kassim
Setiausaha Wanita Berjasa Malaysia


Sekolah di zon merah ditutup jika ada jangkitan dalam komuniti

PUTRAJAYA, 3 Rabiulawal 1442H, Selasa – Sekolah di zon merah hanya akan ditutup sekiranya terdapat jangkitan kes COVID-19 di dalam komuniti.

Menteri Pendidikan, Dr Mohd Radzi Md Jidin berkata, penutupan sekolah di zon merah adalah bagi melindungi pelajar dan kakitangan.

Beliau mengambil contoh sekolah di daerah Timur Laut Pulau Pinang, yang diisytiharkan sebagai zon merah dan dikenakan Perintah Kawalan Pergerakan Diperketatkan (PKPD).

Mohd Radzi berkata, kementerian menutup sekolah berdasarkan nasihat Kementerian Kesihatan Malaysia (KKM).

“Menurut KKM, jangkitan di daerah ini terjadi di dalam penjara dan kadar jangkitan terkawal di sana,” katanya selepas menghadiri perjumpaan dengan pegawai pendidikan negeri dan daerah dari Sabah, Selangor, Labuan, Kuala Lumpur dan Putrajaya.

Semua kawasan itu berada di bawah Perintah Kawalan Pergerakan Bersyarat (PKPB), lapor The Star.

Beliau turut memaklumkan bahawa selain sekolah di zon merah, sekolah dengan kes positif COVID-19 dan di kawasan di bawah PKPB juga akan ditutup.


Selepas 3 bulan, Vietnam kembali laksana penjarakan sosial

HANOI, 5 Zulhijjah 1441H, Ahad – Vietnam memperkenalkan semula langkah penjarakan sosial di pusat bandar Danang, hari ini berikutan kes COVID-19 kedua tempatan yang dikesan di sana, lebih tiga bulan selepas kes terakhir dilaporkan di negara itu.

Negara Asia Tenggara itu kembali berwaspada setelah pemerintah semalam mengesahkan jangkitan tempatan yang pertama sejak April, dan satu lagi kes pada awal hari ini, kedua-duanya di Danang, tempat tumpuan pelancong.

Pihak berkuasa tidak memberikan perincian lebih lanjut mengenai bagaimana kedua-dua jangkitan itu diperolehi dan tidak mengatakan apakah mereka dipercayai mempunyai kaitan.

Langkah-langkah penjarakan sosial di bandar ini akan berkuat kuasa sehingga diberitahu lebih lanjut, kata pemerintah dalam satu kenyataan di laman webnya.

Danang akan berhenti menerima pelancong masuk selama 14 hari, sementara semua acara keagamaan, sukan dan budaya ditangguhkan.

Memakai topeng di tempat awam di bandar sekarang adalah wajib dan perhimpunan lebih dari 30 orang di tempat awam dilarang, kata pemerintah.

Pengesanan dua kes baru, yang muncul ketika Vietnam berusaha untuk memulihkan ekonominya dan meneruskan penerbangan komersial antarabangsa, telah mendorong pihak berkuasa untuk meningkatkan tindakan keras terhadap pendatang tanpa izin.

Media negaranya melaporkan, puluhan pendatang dari China telah dikesan di Danang sejak beberapa hari kebelakangan ini.

Susulan langkah-langkah kuarantin yang ketat dan program ujian yang agresif dan meluas, Vietnam telah menjadikan jumlah wabak hany sebanyak 418 kes – jumlah yang sangat rendah, tanpa kematian.


Pemindahan rakyat, tentera Turki dari Afghanistan selesai

ANKARA, 19 Muharram 1443H, Sabtu – Turki selesai memindahkan semua tentera dan orang awamnya dari Afghanistan dengan hanya tinggal ‘sekumpulan teknikal’ kecil di negara itu, kata Presiden Recep Tayyip Erdogan.

Bercakap pada sidang media di Sarajevo bersama pemimpin Bosnia dan Herzegovina, Erdogan berkata, 500 tentera Turki yang ditempatkan di Afghanistan kini telah kembali ke Turki.

“Kami telah membawa pulang orang awam kita. Sekarang masih ada sebilangan kecil kakitangan teknikal. Di luar itu, semua pasukan kami telah ditarik balik dari Afghanistan,” katanya.

Presiden Turki itu menambah bahawa tidak jelas mengenai konflik yang akan berlaku antara Taliban dan IS berikutan serangan dahsyat pada Khamis lalu di Lapangan Terbang Antarabangsa Hamid Karzai, Kabul.

Pengebom bunuh diri dan sekumpulan lelaki bersenjata membunuh sekurang-kurangnya 170 orang, lapor media tempatan, dengan lebih daripada 200 orang cedera.

“Yang jelas terdapat pertempuran organisasi pengganas,” kata Erdogan.

Terdahulu, Erdogan berkata, pihak berkuasa Turki dan Taliban berusaha mencapai pemahaman sama ada kehadiran Ankara diperlukan untuk melindungi lapangan terbang Kabul.

Mesyuarat berlangsung selama tiga setengah jam.

Ankara percaya pengeboman bunuh diri telah memperkuat hujahnya bahawa sejumlah besar tenteraTurki diperlukan untuk melindungi kawasan tersebut agar lapangan terbang dapat beroperasi dengan lancar.

Erdogan berkata, Taliban mahu mengawasi keselamatan di lapangan terbang, sambil menawarkan Ankara pilihan untuk menjalankan logistiknya. – Agensi